ועדת הבריאות, כנסת 24, פרוטוקול מספר 22, 2021-11-15 10:00

עידית סילמן: בוקר טוב, אנחנו פותחים את הדיון.

עידית סילמן: היום 15 בנובמבר 2021 למניינם, "א בכסלו תשפ"ב.

עידית סילמן: איזה יפה זה תאריך עברי, אין מה לעשות.

מירב בן ארי: רק דוסים אוהבים תאריך עברי.

עידית סילמן: תדעי לך שזה לא נכון.

מירב בן ארי: זה כן נכון, נו, גם חוגגים יום הולדת.

עידית סילמן: י"א בכסלו, מה יש בכסלו?

עידית סילמן: או-טו-טו אנחנו נכנסים - - -

מירב בן ארי: ט' בכסלו זה יום ההולדת שלי.

עידית סילמן: אה, באמת?

עידית סילמן: נו, אז את רואה איזה כיף זה?

מירב בן ארי: רואה?

מירב בן ארי: ואני זוכרת.

עידית סילמן: בוקר טוב לחברת הכנסת אלינה ברדץ' יאלוב.

אלינה ברדץ' יאלוב: בוקר טוב.

עידית סילמן: ולחברת הכנסת מירב בן ארי.

עידית סילמן: הצעת חוק השתלת אברים (תיקון - הפנייה להסכמה לתרומת אברים בטפסים מקוונים), התשפ"א–2021, פ/2183/24, של חברת הכנסת מירב בן ארי.

עידית סילמן: פ/2183 בהכנה לקריאה ראשונה.

עידית סילמן: מירב בן ארי, הצעת חוק השתלת איברים, בבקשה, חברת הכנסת.

מירב בן ארי: תודה רבה לך, גברתי היושבת-ראש, אני מאוד שמחה על הצעת החוק הזאת.

מירב בן ארי: אני שמחה שאנחנו עושות את זה ביחד.

מירב בן ארי: הצעת החוק בעצם מבקשת לקבע שבטפסים של הממשלה תהיה אפשרות - - -

עידית סילמן: נגיד רק שזה תיקון לחוק השתלת איברים.

מירב בן ארי: כן, תיקון לחוק השתלת איברים.

מירב בן ארי: הקראת כל כך יפה, אז לא רציתי לגזול ממך את זה.

מירב בן ארי: בעצם החוק אומר שתהיה הפניה להסכמה לתרומת איברים בטפסים מקוונים.

מירב בן ארי: כלומר, ברגע שמישהו ימלא טופס מקוון, ורבים מאיתנו עושים את זה,כל יום, תהיה בעצם אפשרות להכווין באמת ללינק לכניסה לאתר של אד"י לאפשרות להצטרף למאגר הנרשמים להשתלת איברים.

מירב בן ארי: דיברו איתי, ודיברתי עם חילי טרופר שר הספורט, שזה בנפשו ובגופו, אפשר לומר, והוא אמר לי במפורש שהוא מקדם החלטת ממשלה, וזה דבר נהדר.

מירב בן ארי: אבל מעבודה, מה שנקרא, מאומצת כאן ארבע שנים עם אנשים שאת רובם גם הכרתי, בכל הליך חקיקה שעשינו אמרו לי שתהיה החלטת ממשלה.

מירב בן ארי: אם חוק לא יהיה כחרב פפיות לא יקרה כלום גם בממשלה, ואנחנו יודעים את זה, וחבל על הזמן.

מירב בן ארי: לי וליושבת-ראש חשוב מאוד כל הנושא הזה של השתלת איברים, ובעיקר מודעות.

מירב בן ארי: אנחנו בין האחרונים בעולם במדינות ה-OECD מבחינת נתונים, תסתכלו, זה נמוך מאוד.

מירב בן ארי: ולצערי, מדי שנה עשרות אנשים מתים מהמתנה להשתלת איברים כשהם לא מצליחים בכלל להיכנס לרשימה.

מירב בן ארי: אגב, יש לנו עוד בעיה, שאולי באיזשהו שלב נטפל בה, שגם כאלה שכן חתמו על אד"י, ואז פתאום המשפחה מתנגדת, גם יש לנו אירוע לראות אולי להתייחס אליו בעתיד בהמשך הדיונים.

מירב בן ארי: הצעת החוק פשוטה, לא מורכבת.

מירב בן ארי: גם דיברתי כבר עם שרת הפנים, ספורט, ביטחון, דיברתי עם רוב משרדי הממשלה הרלוונטיים.

מירב בן ארי: אין לי בעיה לעשות כאן תיקונים ושינויים.

מירב בן ארי: העברתי כבר דברים בחיי שנראו בטרומית א' ויצאו בקריאה שנייה ושלישית ד', אפילו לא ב' או ג'.

מירב בן ארי: אז אפשר לעשות תיקונים ואני פתוחה לשמוע, אבל המהות צריכה להישאר.

מירב בן ארי: המהות היא שאזרח ימלא טופס מקוון, הוא יקבל בסוף לינק להירשם לאד"י.

מירב בן ארי: זאת המהות.

מירב בן ארי: עכשיו כשכל משרדי הממשלה הנמרצים מבינים את המהות, אפשר לרדת לרזולוציה של הפרוצדורות.

מירב בן ארי: הפרוצדורות היא להקל ולהנגיש.

מירב בן ארי: כן, יש לנו בעיה של מודעות במדינה.

מירב בן ארי: יש בעיה.

מירב בן ארי: תסתכלו על ההשוואה של ישראל למדינות ה-OECD, אנחנו שניים לדעתי לפני הסוף.

מירב בן ארי: ודווקא במדינה שכולה על סולידריות וערבות הדדית, דווקא פה אנחנו נמצאים מאחור, ולכן הבאתי את הצעת החוק הזאת.

מירב בן ארי: ולכן אנחנו מתקדמים איתה, זאת המטרה, בטח בהליכי החקיקה.

מירב בן ארי: ודאי שאם תבוא החלטת ממשלה טובה, הכול בסדר, הבן אדם הראשון שאני ארצה לעשות איתו תמיד דברים זה שר הספורט חילי טרופר.

עידית סילמן: התרבות והספורט.

מירב בן ארי: התרבות והספורט.

מירב בן ארי: באמת בגלל המחויבות שלו לנושא, מיותר לציין, כולם יודעים.

מירב בן ארי: עכשיו כשהבנו את המהות אני מוכנה לשמוע.

מירב בן ארי: אני מקווה לעשות דיון, ונשמע את משרדי הממשלה.

עידית סילמן: נשמע את משרדי הממשלה.

עידית סילמן: אני רק אומרת שהחוק בהחלט עבר בטרומית, וסוכם כי המשך החקיקה ייעשה בתיאום עם אותם משרדי הממשלה, הפנים, רשות התקשוב הממשלתי, ומערך הסייבר.

עידית סילמן: נמצאים כאן מהמשרדים השונים, נשמח לשמוע אתכם.

עידית סילמן: מירב, מה שהצעת, שזה יהיה בטפסים כמו "טופס בקשה לקבלת תעודת זהות או חידושה; טופס בקשה לקבלת דרכון או חידושו;" "תשלום אגרת רישיון נהיגה", רכב, טפסים בתוך משרד הביטחון המיועדים לשירות ביטחון בצו ראשון או בטופס שחרור.

עידית סילמן: קיבלנו כבר הערות ממשרדים מסוימים שאין להם טפסים מקוונים לעניינים הנ"ל, גם לא בצו ראשון, וגם לא בשחרור מהצבא, והציעו הצעות בתוך הכנסים לקראת - - -

מירב בן ארי: בסדר, זה nice to have, והם יעשו את זה.

מירב בן ארי: אני סומכת עליהם שהם יעשו את זה.

עידית סילמן: אז אפשר גם לשמוע אותם.

עידית סילמן: נתחיל עם תמר אשכנזי ממשרד הבריאות, בבקשה.

מירב בן ארי: בריאות, בבקשה.

מירב בן ארי: מי בריאות?

עידית סילמן: נתחיל מהתחלה מהיושבים פה, קדימה.

מאיר ברודר: אני אומר כמה דברי הקדמה.

מאיר ברודר: אנחנו כמובן תומכים בהצעת החוק, תומכים ברעיון.

מאיר ברודר: אבקש לחדד שלכרטיס אד"י יש משמעות מאוד מאוד גדולה.

מאיר ברודר: זאת אומרת שבזמן אמת כשהמשפחות נמצאות בשעות הקשות שלהן והן צריכות לקבל החלטה, קל להן לקבל החלטה כשיש כרטיס אד"י.

מאיר ברודר: ולכן הציבור צריך להבין את החשיבות של חתימה על כרטיס אד"י.

מאיר ברודר: ואני קורא פה, גם למי שנמצא פה באולם וגם למי שרואה אותנו, לחתום על כרטיס אד"י, כי הוא כרטיס מאוד מאוד חשוב שמציל חיים.

מאיר ברודר: החוק הזה בא להנגיש את החתימה.

מאיר ברודר: יושבת פה ד"ר תמר אשכנזי, שעשתה בעבר מחקרים בנושא של חסמים, מדוע אנשים לא תורמים או לא חותמים.

מאיר ברודר: וגם אני, למרות שקטונתי, עשיתי עבודת מחקר לתואר שני, ושנינו הגענו לאותם נתונים שאנחנו בודקים למה אנשים בסוף לא חותמים.

מאיר ברודר: אגב, אנחנו רואים פער מאוד מאוד גדול בין הרצון של אנשים לבין היישום בפועל.

מאיר ברודר: אנחנו רואים אחוזים מאוד גדולים של אנשים שמביעים את הסכמתם לתרומת איברים לאחר מותם, אבל בסוף הם לא הולכים לחתום.

מאיר ברודר: וכשאתה מברר למה זה לא קורה, אז כמובן שיש חסמים ועיכובים שונים.

מאיר ברודר: אחד מהחסמים המרכזיים שראינו, גם במחקר של ד"ר תמר אשכנזי וגם בשלי, שזאת בעיית ההנגשה, או יותר נכון, בן אדם לא קם בבוקר ושואל את עצמו: רגע, מה עוד לא עשיתי?

מאיר ברודר: אה, עוד לא חתמתי על כרטיס אד"י, ונכנס לחתום.

מאיר ברודר: אבל כשאתה מביא לו את זה על השולחן הוא הולך וחותם.

מאיר ברודר: אציין שבעבודה שעשיתי עשיתי שאלון וראיתי באמת פער שמראה את הרצון של האנשים, אבל בפועל הם לא חתמו.

מאיר ברודר: בשאלון עשיתי בסוף, והם לא ידעו את זה, קישור לחתימה על כרטיס.

מאיר ברודר: מתוך 109 אנשים שהביעו את הסכמתם ולא חתמו, מעל 25% ניצלו את הקישור הזה וחתמו.

מאיר ברודר: זה רק מוכיח שכמה שאתה מביא ומנגיש את החתימה זה יכול להועיל.

מאיר ברודר: אז אנחנו כמובן כמשרד הבריאות, כמרכז להשתלות תומכים מאוד בהצעה.

מאיר ברודר: יש פה שאלות שירחיבו אחרי זה חברי המשרדים מה האכסניה המתאימה.

מאיר ברודר: אנחנו לא בטוחים שחוק זאת האכסניה המתאימה.

מאיר ברודר: אנחנו נמצאים באיזשהו תהליך כבר המון שנים, כמשרד הבריאות, הייתה ועדה בשנת 2003, ועדת בן יהודה.

תמר אשכנזי: 2013.

מאיר ברודר: 2013, ועדה במשרד הבריאות שבחנה איך אפשר לקדם את תרומת האיברים, וזאת הייתה אחת ההמלצות שלה.

מאיר ברודר: אנחנו, אני ותמר, ניסינו לקדם את הנושא הזה, זה כן עבר איזשהם מכשולים, לא לכל המשרדים יש טפסים מקוונים.

מאיר ברודר: אבל אנחנו נמצאים עכשיו באיזשהו תהליך עם השר טרופר, שהנושא קרוב לליבו, אנחנו מרגישים שיש שם איזושהי התקדמות, ושיש היום איזשהו רצון ושיתוף פעולה של המשרדים.

מאיר ברודר: כבר בשיח של המשרדים אנחנו רואים שלכל משרד יש את הצרכים שלו, את הרצונות שלו, את הטפסים שלו.

מאיר ברודר: כל משרד רוצה נוסח כזה או אחר, כל משרד רוצה להכניס את הטופס המקוון במקום אחר, חלק רוצים בהתחלה, חלק בסוף התהליך.

עידית סילמן: רוצים איזושהי גמישות.

מאיר ברודר: גמישות.

מאיר ברודר: ואני חושב שחקיקה פחות מאפשרת לנו גמישות.

מאיר ברודר: החלטת ממשלה או איזשהו נוהל יאפשרו לנו ליצור חליפה לכל משרד בהתאם לצרכים שלו, בהתאם לטפסים שלו, לפרופיל של האנשים שנכנסים.

מאיר ברודר: יכול להיות שהחרב של החקיקה חשובה, ויכול להיות שבסוף בסוף זה יהיה נכון לא לעגן את זה בחקיקה.

מאיר ברודר: ומשפט אחרון, שווה לשים לב, כי היום כתוב שטפסים מקוונים, ולא הייתי סוגר את זה רק לטפסים מקוונים, אלא בכלל לשירותים ציבוריים, לתשלומים, לאגרות.

מאיר ברודר: לא חייבים לסגור את זה רק לנושא של טפסים.

מאיר ברודר: תודה רבה.

מירב בן ארי: תודה לך.

עידית סילמן: ד"ר תמר אשכנזי מנהלת המרכז הלאומי להשתלות, נשמח לשמוע אותך.

תמר אשכנזי: אני באמת רוצה להביע את הנחיצות של ההנגשה הזאת.

תמר אשכנזי: גם במחקר שעשינו ב-1999 יצא ש-40% אנשים מאלה שלא חתמו לא עשו את זה כי לא היה להם נוח ולא היה איפה.

תמר אשכנזי: וכמובן שאחר כך גם מגיע הדור של אפשרות של החתימה המקוונת ב-2005, 2006, עדיין לא מספיק.

תמר אשכנזי: אני רוצה להדגיש יותר את הסיטואציה שלנו בבית חולים מול משפחה.

תמר אשכנזי: אצל משפחות שהיקיר שלהן חתום על אד"י – פה אפילו היקיר לא חתם על אד"י, למשל אם הוא ילד, אבל בני משפחה אחרים – קודם כל השיח אחר לגמרי עם המשפחה, הוא פתוח, הוא ישיר.

תמר אשכנזי: הרבה משפחות יוזמות בעצמן פנייה לצוות הרפואי ומבקשות לחתום על כרטיס.

תמר אשכנזי: אני כל הזמן מחתימה.

תמר אשכנזי: מבקשות לתרום איברים בפועל בבית החולים.

תמר אשכנזי: המשפחות ניגשות ויוזמות.

תמר אשכנזי: אם הן לא יוזמות, יש כאלה שלא חשבו שאפשר.

עידית סילמן: כמה היום חתומים על אד"י?

תמר אשכנזי: היום חתומים מיליון ו-100,000.

תמר אשכנזי: קצת מעל מיליון.

תמר אשכנזי: אני רוצה עוד לדייק נתונים שאמרו קודם.

תמר אשכנזי: התקדמנו בעשור האחרון, יותר, ב-20 שנים, התחלנו עם 40% הסכמה לתרומת איברים, כשאד"י אז עוד לא היה נפוץ כל כך, אנחנו היום עם 60% הסכמה.

תמר אשכנזי: כלומר, יש ערבות הדדית.

תמר אשכנזי: אני לא יכולה להגיד על הציבור שלנו שהוא לא עושה את זה.

תמר אשכנזי: הקמנו מוקד רבנים, הקמנו מוקד אסלאם.

תמר אשכנזי: לפני פחות מחודש הייתי בגרמניה בכנס להשתלות להסביר להם וללמד אותם איך אנחנו עושים פניות.

תמר אשכנזי: אצלם יש 30% הסכמה.

תמר אשכנזי: כלומר, מצבנו בסך הכול לא רע, אבל מכיוון שפה אנחנו מעט אוכלוסייה הפוטנציאל קטן.

תמר אשכנזי: אנחנו רוצים שיהיו לנו 80% הסכמה.

עידית סילמן: להגביה.

תמר אשכנזי: וההנגשה הזאת תעשה לנו את העבודה, ויהיו עוד תרומות.

תמר אשכנזי: כי בסוף החתימה, כרטיס אד"י הוא אמצעי ודרך לקבל עוד תרומות איברים.

מירב בן ארי: כמה זמן את מבקשת, אתם הארגון מבקש שזה יהיה בטפסים מקוונים?

מירב בן ארי: ממתי התחלתם עם זה?

תמר אשכנזי: כל החיים.

תמר אשכנזי: ב-2013, כמו שעורך דין ברודר אמר, הייתה אז ועדה שבדקה את כל האפשרויות.

מאיר ברודר: למיטב זיכרוני מ-2007 יש לנו טופס מקוון.

תמר אשכנזי: מה, החתמה על כרטיס אד"י?

מירב בן ארי: שניכם עניתם לי.

מירב בן ארי: בעצם ב-2013 אחרי הוועדה הזאת, המסקנות, כמו שאמרתם.

תמר אשכנזי: התחלנו לבקש את חובת ההתייחסות, את הטופס הזה הספציפי.

מירב בן ארי: ולא היה.

תמר אשכנזי: לא הצלחנו.

תמר אשכנזי: לביטוח לאומי הייתה נכונות מאוד גבוהה, אבל הם לא היו מחוברים לממשל זמין.

תמר אשכנזי: במשרד הבריאות גם היו כל מיני חסמים.

תמר אשכנזי: ניסינו במשרד התחבורה, גם.

תמר אשכנזי: הכול בשלבים ושלבים.

מירב בן ארי: ולא התקדם.

עידית סילמן: תראי, מירב, מה שאת עושה כאן הוא טוב, כי בעצם אנחנו אומרים שההנגשה הוא אמצעי, והוא אמצעי חשוב, ודרך לקבל עוד תרומת איברים, כמו שאמרה ד"ר אשכנזי, במדינה קטנה ובהתאם להיצע.

עידית סילמן: לכן היוזמה הזאת מבורכת.

מירב בן ארי: זה מזכיר לי, את יודעת, כשאת נכנסת לאתר של כללית, קובעת תור שאת רוצה, ואז בסוף יוצא לך מין בולט כזה שאומר: אולי את רוצה גם רפואה משלימה.

מירב בן ארי: זה בערך הקונספט, אם נכנסת לממשל זמין הזה, גם אני הוצאתי אז את זה של משרד התחבורה, לדעתי הטופס לרישיון, אז יצאה לי אפשרות - - -

עידית סילמן: כמו בשופרסל, את מזמינה משהו ואז זה עולה לך.

מירב בן ארי: בדיוק, כל האתרים העסקיים עושים את זה.

מירב בן ארי: ומ-2013 אתם מנסים לקדם את זה, וזה תקוע, העיקר החלטת ממשלה.

מירב בן ארי: סליחה.

מירב בן ארי: במה גם אנחנו מתעסקים?

מירב בן ארי: בלינק לאד"י?

מירב בן ארי: סליחה.

מירב בן ארי: יש דברים שאפשר להתקדם.

מירב בן ארי: מצוין.

עידית סילמן: אני חייבת לומר שבאמת זה משהו אפילו מוזר שצריכים לקבל את ההחלטה הזאת בהחלטת ממשלה.

עידית סילמן: הרי כל רשות התקשוב הממשלתי, הרי כל טופס מקוון חדש שיוצא אפשר להוריד לו הנחיה מאוד מאוד פשוטה.

עידית סילמן: יש כמה לינקים שהם לינקים, אתם יודעים, שהמדינה חושבת שנכון לקדם אותם ברמת הערבות ההדדית והאחדות, ברמת העלאת המודעות פה לנושאים חשובים, ברמת ההקלה בהנגשה, בסופו של דבר.

עידית סילמן: הרי בסוף המשפחות, ואני מכירה את הכתבות שנעשו על המרכז להשתלת איברים, וכולנו מכירים בסוף את הסיטואציות הקשוחות ולא פשוטות האלה.

עידית סילמן: אנחנו רוצים לנסות לעזור שם.

עידית סילמן: משרדי הממשלה ביקשו שייכתב שההפניה תיעשה בהסכמה איתם.

מירב בן ארי: אין בעיה, בגלל זה עושים את הדיון.

עידית סילמן: גם אמרתי את זה כשזה היה בטרומית, כשזה היה כתוב, שסוכם כי המשך החקיקה ייעשה בתיאום עם משרדי הממשלה.

עידית סילמן: תכף נראה גם לגבי רשות התקשוב.

עידית סילמן: שי סומך, בבקשה.

שי גלברג-סומך: רובה של הצעת החוק עוסקת בפעילות הממשלתית.

שי גלברג-סומך: פעילות שנעשית בדרך כלל בלי חקיקה והיא מאוד דינמית, היא משתנה, הטפסים משתנים, השירותים משתנים.

שי גלברג-סומך: ולכן התפיסה היא שדרך המלך היא לפחות לעשות את הדברים בלי חקיקה.

שי גלברג-סומך: אם הכנסת תומכת בכך, אז בוודאי נסכים לכך.

שי גלברג-סומך: החקיקה יכולה להוות חרב.

שי גלברג-סומך: זאת אומרת שהיא יכולה להיות תלויה ועומדת עד שבאמת תהיה הסדרה ממשלתית, ויש היום עבודה ממשלתית, כפי שמאיר ברודר ציין.

שי גלברג-סומך: כמו שאמרתי, דרך המלך היא לא להסדיר את הדברים בחקיקה, כשהחקיקה תהווה חרב כלפי הממשלה, ותוודא באמת שהממשלה עושה את הדברים, ועושה אותם מהר.

שי גלברג-סומך: אם בכל זאת הוועדה רוצה לחוקק, אז ההערות שלנו הן רק להשאיר את הסמכות של שר הבריאות בסעיף 1, בהסכמת המשרד הרלוונטי או הגוף הרלוונטי.

שי גלברג-סומך: שהחקיקה תתייחס רק לסמכות של שר הבריאות לקבוע את הכללים בהסכמת הגופים הרלוונטיים, ושהחקיקה לא תתייחס לרמת הטופס, איזה טופס כן ואיזה לא, כי כמו שאמרתי, אלה דברים דינמיים.

מירב בן ארי: לא רק זה, גם הייתי רוצה שגם טפסים חדשים, כמו שציינה היושבת-ראש, שמצטרפים, יצטרפו גם לזה.

מירב בן ארי: כל טופס חדש שנכנס כטופס מקוון ממשלתי ונמצא באתר אפשר יהיה להנגיש בו את האפשרות.

שי גלברג-סומך: אני לא בטוח, צריך לבדוק כל טופס לגופו.

מירב בן ארי: למה?

שי גלברג-סומך: לזה אולי תתייחס רשות התקשוב.

מאיר ברודר: יש לנו טפסים, זה תלוי באופי של הטופס.

מאיר ברודר: יש טופס שהוא לא מתאים, סתם לדוגמה, בטופס של רישיון קבורה לא הייתי מציע לתרומה.

מאיר ברודר: צריך לראות גם מה האופי של המסמך.

מירב בן ארי: טופס רישיון קבורה הוא מקוון?

שי גלברג-סומך: תשלום מקדמות.

מאיר ברודר: סתם נתתי דוגמה.

מאיר ברודר: אתה בסוף צריך להתאים לפי האופי של הטופס.

מירב בן ארי: אבל נתת דוגמה קיצונית.

מאיר ברודר: וגם לפי הפרופיל של האנשים.

מאיר ברודר: זאת אומרת, טופס קצבת זקנה, זה ציבור שפחות מעניין.

מאיר ברודר: אני אומר שצריך לראות.

מירב בן ארי: למה?

מירב בן ארי: חוץ ממישהו שנפטר, עם כל טופס במדינה אפשר לבקש להשתיל איברים, כולל אנשים מבוגרים.

אלינה ברדץ' יאלוב: בחלק מהמקרים מי שממלא את הטופס הוא לא בדיוק האיש שהטופס שייך אליו, אז הוא יראה את הלינק, אז יש לו אינסנטיב להיכנס לשם.

מירב בן ארי: נכון.

מירב בן ארי: הוא גם יכול לשלוח למשפחה שלו.

מירב בן ארי: חוץ מטפסים של אנשים שמתים, שזה לגמרי של משפחה שממלאה בשביל מישהו שנפטר.

יעל סלנט: העניין הוא, כמו שאמר שי, באמת היא העמדה הממשלתית זה שמשרדי הממשלה רוצים שכל דבר יהיה בהסכמה איתם.

יעל סלנט: כלומר, אם הכול בהסכמה, אז בכלל בשביל מה התכנסנו?

יעל סלנט: אם זה משהו שהוא כופה אני יכולה להבין את הצורך בחקיקה.

יעל סלנט: אבל אם הכול בהסכמה עם משרדי הממשלה אז שיסכימו וישימו, ולא צריך חקיקה.

מירב בן ארי: אבל הם לא עושים את זה.

מירב בן ארי: מ-2013 לא עושים את זה.

אלינה ברדץ' יאלוב: יש דברים שהם לא מצליחים להסכים בינם לבין עצמם.

יעל סלנט: אבל הבעיה שהם דורשים את ההסכמה.

יעל סלנט: השאלה, אם דורשים הסכמה - - -

מירב בן ארי: ממי הסכמה?

יעל סלנט: ממה שאמר עכשיו שי, וגם נאמר בשיחות המקדימות, משרדי הממשלה דורשים שכל הפניה כזאת, לא טופס אלא שירות מקוון, תהיה בהסכמת המשרד הממשלתי הרלוונטי.

יעל סלנט: לצורך העניין, עכשיו מנכ"ל משרד הבריאות יצטרך להיות בקשר עם כל משרדי הממשלה כדי לוודא איזה טפסים רלוונטיים, ורק אם משרדי הממשלה מסכימים, זאת העמדה הממשלתית לפי מה שאני מבינה, אז ההפניה תיכלל.

יעל סלנט: עכשיו, ברגע שיש כבר הסכמה אז אפילו לא צריך את החקיקה, כי אם כולם מסכימים וכל הצדדים בטוב, החקיקה לא מוסיפה.

יעל סלנט: מה שכן מוסיף זה אם נכתוב בכל טופס או בכל שירות שניתן באופן מקוון שתיכלל הפניה כזאת, ואז באמת יש פה משהו כופה, משהו שמחדש משהו בעולם.

יעל סלנט: אחרת, אם הם מסכימים שיכלילו ומצוין.

שי גלברג-סומך: אנחנו מתנגדים להצעה השנייה.

שי גלברג-סומך: מנכ"ל משרד הבריאות לא מומחה בכל שירות ושירות.

שי גלברג-סומך: הוא לא יכול לאלץ את רשות האוכלוסין למשל או גופים אחרים להוסיף הפנייה בטופס כשהוא לא כל כך מבין בנושאים האלה, כשהוא לא מבין בשירות.

שי גלברג-סומך: זאת בדיוק העבודה עכשיו שנעשית בהחלטת הממשלה.

שי גלברג-סומך: מי שמבקש את הנושא זה שר התרבות והספורט, הוא כבר השיג הסכמות עם השרים, ועוד נעשית עבודה משותפת למצוא את הטפסים המתאימים, הנכונים, שבהם תהיה ההפניה הזאת.

שי גלברג-סומך: זו בדיוק העבודה שנעשית, והיא חייבת להיות משותפת, היא חייבת להיות בשיתוף.

עידית סילמן: תראה, זה רעיון מצוין, זה טוב, אבל נצטרך לקבוע דד-ליינים לדבר הזה, כי אין לחברת הכנסת יושבת-ראש הוועדה לביטחון פנים שום בעיה לקבל החלטת ממשלה, היא גם אמרה את זה, ואין לה שום בעיה לעבוד עם השר.

מירב בן ארי: אבל אין.

עידית סילמן: צריך להגיד שזה צריך להיות עם דד-ליין, שבא עם משרדים שיש להם שיניים, ויש שם טופסולוגיה שהיא רלוונטית.

עידית סילמן: לא להביא לנו איזה בדיקות שמיעה לגילאי לא יודעת מה.

מירב בן ארי: לגיל הרך.

עידית סילמן: בוא נגיד את האמת, להביא טופסולוגיה שרלוונטית, שמכסה נתח משמעותי מאוכלוסיית מדינת ישראל שנתקלים בה כל פעם, רישיון נהיגה, דברים מאוד מאוד בסיסיים.

עידית סילמן: אני לא יודעת אפילו אם תעודת זהות, אולי יש גיל מסוים שבו בן אדם אמון על עצמו ויכול לחתום על כרטיס אד"י, יש כזה?

מאיר ברודר: 17.

תמר אשכנזי: מגיל 17.

עידית סילמן: מגיל 17.

עידית סילמן: אז צריך לעשות את זה באמת בתיאום, ולראות שהטופסולוגיה תואמת לאותו דבר, ולבוא עם הדברים.

עידית סילמן: ולכן יכול להיות שבאמת נגיד: בואו נקבע דיון לעוד שבועיים, ונקדם את הדבר הזה בשבועיים הקרובים עם היחידה לתקשוב.

מירב בן ארי: אני אומרת יותר פשוט מזה.

עידית סילמן: שיביאו לנו את כל רשימת הטופסולוגיה?

מירב בן ארי: תביני, לא סתם אמר לך שי סומך, סוס ותיק פה בכנסת, שאם לא נתקדם לא יקרה כלום.

מירב בן ארי: לא יקרה.

מירב בן ארי: אז גם אם נתקדם להצביע בטרומית – אגב, כל הצעת חוק בוועדת שרים תהיה בסוף בהסכמה עם משרדי הממשלה.

מירב בן ארי: לא הייתה הצעת חוק מעולם שהעברתי שלא היה כתוב בהסכמה.

מירב בן ארי: אין בעיה, בשביל זה אתם פה ואתם תדברו, אבל אנחנו צריכים להתקדם במקביל.

מירב בן ארי: אם לא זה לא יקרה.

מירב בן ארי: באמת, הם יושבים שם באד"י כבר שמונה שנים, כאילו מדינת עולם שלישי, מה הבעיה להכניס את הלינק הזה?

מירב בן ארי: אז כן בהסכמה, וכל אחד ידע, זה נורא מסובך לקחת את הבחור שיושב באתר של משרד המשפטים שאחראי על האתר, ולהגיד לו: חביבי, בטופס הבא תכניס את זה.

מירב בן ארי: כל חברת הייטק, כל קופת חולים, כל שופרסל עושה את זה.

מירב בן ארי: משרדי הממשלה צריכים לשבת להסכים.

מירב בן ארי: חאלס כבר, אני מכירה את כל האירוע הזה, הייתי בסרט הזה ב-14 חוקים שהעברתי.

מירב בן ארי: נגיע איתכם להסכמות, ואתם תגיעו להסכמות איתנו, כי אם לא לא יהיה.

מירב בן ארי: לא יהיה.

מירב בן ארי: זה כמו שהיה לי, להבדיל, את החוק על המעורבות של סטודנטים בנקודות זכות.

מירב בן ארי: שלוש שנים – אנחנו נכניס לסטודנטים נקודות זכות במילואים, הם ילכו לקבל את נקודות הזכות.

מירב בן ארי: ואני אומרת להם שבבינתחומי הוא מקבל, באוניברסיטה העברית לא.

מירב בן ארי: אנחנו מבטיחים להם.

מירב בן ארי: שלוש שנים הם מרחו אותי.

מירב בן ארי: שלוש שנים, אנחנו ניתן למילואימניק נקודת זכות.

מירב בן ארי: אמרתי לו שדמו של מילואימניק בבינתחומי סמוק יותר משל מישהו שלומד בתל אביב?

מירב בן ארי: לא, אנחנו ניתן לו.

מירב בן ארי: שלוש שנים מרחו אותי.

מירב בן ארי: מזל שהיינו בקדנציה של ארבע שנים, פה אי-אפשר לדעת מה יהיה.

מירב בן ארי: אחרי שלוש שנים לא קיבלו, אז הלכתי על הראש שלהם.

מירב בן ארי: והיום לכל מילואימניק במדינת ישראל יש נקודות זכות על שירות מילואים.

מירב בן ארי: מילואימניק בבינת

מירב בן ארי: חומי לא שונה בתל אביב, לא שונה בחיפה, לא שונה בבר-אילן.

מירב בן ארי: ואותו דבר פה.

מירב בן ארי: את רוצה לבוא, גברתי היושבת-ראש, בטוב?

מירב בן ארי: בבקשה, תגידו לנו מה אתם עושים.

מירב בן ארי: אם לא, נכריח אתכם.

מירב בן ארי: בשביל זה אנחנו כנסת.

מירב בן ארי: אנחנו הגוף שמפקח.

מירב בן ארי: ושאלתי בכוונה כמה שנים היא מחכה ללינק הזה.

מירב בן ארי: ועכשיו תגידו מה אתם מוכנים לעשות.

מירב בן ארי: לא אנחנו נגיד מה אנחנו מוכנים לעשות איתכם, זה מה שנקרא שיעור ראשון באזרחות, הפרדת רשויות, והגוף שמפקח על עבודת הממשלה.

מירב בן ארי: ואם עבודת הממשלה לא נעשית, אז הגוף המפקח יבוא ויכוון אותה לעשות.

מירב בן ארי: בדיוק כמו עם נקודות הזכות.

מירב בן ארי: זה מזכיר לי, סליחה שיש לי דז'ה-וו מהכנסת העשרים, לא ספרו אותנו, לא ספרו אותי, שלוש שנים.

עידית סילמן: מירב, בואו נשמע את אפרת סימון ממשרד הבריאות.

מירב בן ארי: את התקשוב.

אפרת סימון: רציתי רק להוסיף עוד נדבך מעבר לנושא של הטופס הדיגיטלי שבאמת, כמו שאומרת חברת הכנסת, זה באמת לינק פשוט שהיישום שלו הוא באמת באמת פשוט.

אפרת סימון: אבל צריך לזכור מאחורה איפה נשמר הדטה, מי אחראי על המאגר הזה, מה עושים לא עלינו ביום הדין כשצריך להוציא את הדטה הזה ולהוכיח שיש אישור של אותו בן אדם.

אפרת סימון: האם מאפשרים לאנשים opt-out מהשירות הזה?

אפרת סימון: צריך לתת לזה עוד קצת נדבכים מעבר להאם יש טופס דיגיטלי, כן או לא.

יעל סלנט: אבל זאת רק ההפניה, כן?

מירב בן ארי: זאת רק הפניה.

יעל סלנט: זאת רק הפניה שבן אדם לוחץ על לינק.

יעל סלנט: זה לא מידע שאמור להישמר.

יעל סלנט: המידע שנשמר הוא לעניין ההסכמה, ומה שהיה קודם הוא שיהיה עכשיו, אני יודעת שיש גם על זה הערות.

יעל סלנט: אבל לעניין של ההפניה עצמה, זה בן אדם לוחץ על הפניה, והיא מגיעה לכרטיס.

יעל סלנט: אין עניין של מאגר נתונים כשאתה מפנה, יש עניין על המאגר של המסכימים.

אפרת סימון: זה אומר שאנחנו משאירים את אותו מאגר שקיים היום.

יעל סלנט: לא נוגעים במאגר.

מירב בן ארי: אותו מאגר, אנחנו לא נוגעים, רק מפנים.

מירב בן ארי: מפנים.

מירב בן ארי: באמת, זה כל האירוע פה.

עידית סילמן: בסדר גמור.

עידית סילמן: אני רוצה לשמוע את לשכת התקשוב הממשלתי.

מאיר ברודר: אעדכן שבשיח שמקדם השר טרופר, היה לנו שיח עם רשות התקשוב וממש להיכנס לרזולוציות שקשורות לטופס.

מאיר ברודר: היה אפילו איזשהו כיוון שזה לא יהיה רק קישור, אלא משהו אפילו יותר מתוחכם וגם יוצר יותר אבטחה של מידע.

מאיר ברודר: זאת אומרת שבן אדם נגיד נכנס לשלם על אגרת רכב, רישיון רכב, ובסיום התהליך מאחר שבעצם הפרטים שלו כבר ידועים למערכת, כי הוא כבר נכנס קודם.

מאיר ברודר: השם ותעודת הזהות, אם הוא ירשום שהוא מעוניין לחתום על כרטיס אד"י, כבר יהיה בפנים טופס מוטבע בו מוטמעים הפרטים שלו.

מאיר ברודר: זאת אומרת שהם הלכו על כיוון אפילו יותר מתקדם ממה שהתכוונת רק קישור, אלא ממש טופס כבר מובנה.

מאיר ברודר: אני אומר שוב, אני ותמר מ-2013 מכתתים את רגלינו במשרדים, וזה לא הלך.

מאיר ברודר: אני כן מרגיש שיש עכשיו איזושהי רוח אחרת.

עידית סילמן: שעת רצון.

מאיר ברודר: אני חושב שזה אולי נובע מהשוט של החקיקה, ולכן אני היום קצת יותר אופטימי.

מאיר ברודר: מאוד מאוד התקדמנו כבר עם ההיבט הטכנולוגי, עם ההיבט של הטפסים, שיתוף הפעולה, ושל רשות התקשוב, ועכשיו רק נצטרך להביא פשוט את המודל למשרדים, שיביעו את הסכמתם.

מאיר ברודר: אני רואה התקדמות, וכן רצון טוב של הגורמים, מה שעד היום לא הייתי יכול להגיד שקורה.

עידית סילמן: אני רוצה לתת לפני התקשוב לעומר קנובלר רמ"ד חקיקה, משרד הביטחון.

עומר קנובלר: תודה רבה לכם.

עומר קנובלר: נמצאת איתי גם סגן אלוף יפעת קסוטו, שהיא ראשת ענף תכנון ומחקר באכ"א, והיא תוכל להרחיב לגבי תהליך הגיוס והשחרור.

עומר קנובלר: אני אפרט בקצרה.

עומר קנובלר: ההצעה כרגע מבקשת להכניס לשני טפסים במהלך השירות הצבאי את האפשרות, אחד בתהליך הגיוס והשני בתהליך לשחרור.

עומר קנובלר: לגבי הליך הגיוס, חשוב להגיד שצו ראשון הוא לא משהו שנשלח באופן מקוון, אלא הוא נשלח בדואר בהתאם להוראות חוק שירות ביטחון.

עומר קנובלר: וגם קהל היעד הם בני 16 עד 17, כאשר החוק מאפשר למעשה להסכים לתרומה מגיל 17.

עומר קנובלר: אני חושב שגם יש מורכבות בכך שבשונה מסיטואציות אחרות שהפרט פונה לרשות כדי לבקש משהו, כאן מדובר בשירות שהוא מכוח חוק.

עומר קנובלר: המלש"בים מחויבים למלא את הטפסים האלה, זה לא משהו שמבקשים.

עומר קנובלר: ויש כאן מורכבות נוספת.

עומר קנובלר: לגבי הליך השחרור, אין בצה"ל טופס שחיל ממלא כדי לבקש להשתחרר.

עומר קנובלר: זה תהליך שנעשה כמובן באופן אוטומטי כשהוא מתקרב למועד השחרור שלו.

עומר קנובלר: כן חשבנו מראש מה אנחנו יכולים להציע חלופי במסגרת החוק הזה, והצענו שבכנסי משתחררים כשחיילים קרבים לתהליך השחרור שלהם מגיעים אליהם, אנחנו - - -

מירב בן ארי: יהיה דוכן.

מירב בן ארי: שמעתי את הכול.

מירב בן ארי: תגיד, איזה טפסים מקוונים יש לצבא ולמערכת הביטחון?

מירב בן ארי: את הדוכן בכנס משתחררים זה nice to have, תעשו, לא אכפת לי.

מירב בן ארי: איזה טפסים היום יש לצבא ולמערכת הביטחון שהם שולטים על אלפי משתחררים, מילואימניקים?

מירב בן ארי: בטוח יש לך טופס אחד שהם ממלאים במחשב, לא?

מירב בן ארי: סבבה, אני אוריד לך, את שניהם הבנתי.

עומר קנובלר: אני מציע שלגבי העניין הזה סגן אלוף קסוטו מאכ"א תענה.

מירב בן ארי: בבקשה, סגן אלוף קסוטו, תגידי לי איזה טופס מקוון את שולחת.

מירב בן ארי: אני בדיוק קיבלתי היום את אות ההערכה שלי של השירות בלבנון, שזה נחמד שקיבלתי בדואר.

מירב בן ארי: תודה רבה.

עידית סילמן: קיבלת גם סיכה?

מירב בן ארי: בוודאי.

מירב בן ארי: הייתי חמש שנים שם על הגבול.

מירב בן ארי: אם היית שולחת לי נגיד את הטופס – כי הרי כבר יש לך את הפרטים שלי, חוץ מהתעודה היפה והזה ששלחת לי, אם היית שולחת לי במייל או באמצעי מקוון את האפשרות, אפילו בהודעת טקסט כי יש לך כבר את הטלפון שלי מן הסתם אם אני אצלכם במאגר – היית יכולה להציע לי ביחד עם אות ההערכה גם אפשרות להצטרף לאד"י, זה היה נחמד, אגב, סתם כרעיון.

מירב בן ארי: אבל אני שואלת אותך, קסוטו, איזה אפשרויות יש היום לצבא באון-ליין לתת למילואימניקים או למשתחררים את האפשרות להצטרף?

יפעת קסוטו: קודם כול מילה.

יפעת קסוטו: ברמה האישית אני חושבת שזה דיון סופר חשוב, ובאמת לכבוד הוא לי להשתתף בו.

יפעת קסוטו: אני אציין לגבי שלושה פרמטרים מרכזיים שאנחנו מחלקים אותם במהלך השירות.

יפעת קסוטו: אחד זה שלב המלש"ב, אחר כך זה מהלך השירות, מה שנקרא במהלך שירות החובה, ומה שנקרא ביציאה, בשירות המילואים.

יפעת קסוטו: בדיון הספציפי הזה אני אגיד מה יש כרגע בצורה דיגיטלית.

יפעת קסוטו: אז כמו שעומר ציין, בכל מה שקשור לשלב המלש"ב עד גיל 17 יש לנו טפסים מקוונים, שאלון רפואי שהמלש"ב ממלא, שאלון אישי.

יפעת קסוטו: אבל כאמור, לפי החוק זה כרגע לא נותן לכם איזשהו מענה בהקשר הזה.

יפעת קסוטו: כשהוא נכנס לצבא במסגרת שרשרת החיול הוא מבצע בעצם אימות נתונים.

יפעת קסוטו: זה כרגע מבוצע בצורה פרונטלית, לא דיגיטלית.

יפעת קסוטו: לגבי טפסים במהלך השירות, צריך גם להגיד שהיה תהליך מאוד משמעותי בצבא של צמצום בירוקרטיה, שדווקא בהקשר הזה מזערנו את היקף הטפסים, גם המקוונים וגם טפסים שנחתמו ידנית.

יפעת קסוטו: מה כן, ואת זה אני חושבת שאנחנו בהחלט יכולים לבדוק ולבחון יותר לעומק, אחד, זה אתר המילואים שבעצם מרבית הטפסים הם שם וכל הבקשות שמגישים באתר, וגם הוא מונגש לעשות אלפי - - -

עידית סילמן: אבל זה רק למי שעושה מילואים?

מירב בן ארי: זה גם משהו.

מירב בן ארי: אלפי אנשים.

יפעת קסוטו: אתר המילואים הוא אתר שיש בו עשרות חיילי מילואים, ואני חושבת שאפשר שם בהחלט להשתמש בפלטפורמה הזאת.

יפעת קסוטו: זה פחות טפסים, היום פחות ממלאים טפסים אצלנו.

מירב בן ארי: אבל מספיק שאת שמה, קסוטו, באתר שלכם את הלינק לאד"י, וכל מילואימניק שנכנס, אמרת עשרות, אבל זה אלפי מילואימניקים, בטח התבלבלת, אבל אלפי מילואימניקים נכנסים.

עידית סילמן: אבל יש גם הרבה שלא עושים מילואים, מה, עד השלב של המילואים?

מירב בן ארי: עזבי, בואי נתעסק עם אלה שכן.

מירב בן ארי: אלה שלא ברור לי.

אלינה ברדץ' יאלוב: אבל יש להם גם אתר של מיט"ב.

מירב בן ארי: אבל מיט"ב זה מלש"בים.

אלינה ברדץ' יאלוב: לא, זה לא רק מלש"בים, זה גם אלה שנמצאים במהלך השירות, יש שם כל מיני דברים.

עידית סילמן: אבל יש מיועדים לשירות ביטחון וכל זה.

יפעת קסוטו: במהלך השירות אנחנו בהחלט יכולים לבחון את זה.

יפעת קסוטו: עכשיו אני לא יודעת להגיד לכם על טפסים מקוונים בשלוף שיכולים להיות רלוונטיים.

יפעת קסוטו: אני חושבת שאתר המילואים יכול להיות פלטפורמה מצוינת בשביל הסיפור הזה, ונבחן את זה.

יפעת קסוטו: לגבי שלב המלש"ב, אני אומרת לכם שמרבית הטפסים הם ללפני גיל 17, זה בעצם בכל תהליך הצו הראשון, שהוא בעצמו נשלח, כפי שעומר ציין, בצורה פיזית בדואר.

יפעת קסוטו: ולכן שם זה נראה לי פחות רלוונטי.

יפעת קסוטו: אבל אתר צה"ל זה אתר שיש בו באמת לא מעט, אפשר להנגיש שם את הסיפור הזה, גם באתר המילואים.

יפעת קסוטו: אני בהחלט חושבת שאלו פלטפורמות שאפשר לחשוף לקהל יעד מאוד מאוד רחב, ולהשתמש בזה, וכמובן שנבחן את זה באופן חיובי.

מירב בן ארי: תגידי, יש באתר הזה של המילואימניקים טפסים שהמילואימניק ממלא?

יפעת קסוטו: יש טופס העברה בין יחידות, שזה כמעט ולא קורה היום, בניגוד לעבר.

יפעת קסוטו: הרוב לא ממלאים, הם לא חותמים על איזשהו משהו.

מירב בן ארי: הם לא חותמים על טופס, הם גם לא ממלאים.

יפעת קסוטו: פעם כדי לקבל אישור מילואים היית צריך לחתום, זה כל מיני דברים שפישטנו מאוד משמעותית את התהליכים על זה, אז זה פחות קיים.

יפעת קסוטו: אבל אלו בהחלט פלטפורמות שהן חשופות, אמרתי מקודם, עשרות אלפי חיילי מילואים, שזה יכול להיות רלוונטי.

עידית סילמן: האמת, מירב, נראה לי שבשלטון המקומי יש את הריטואל הזה, תכף נשמע אותם.

מירב בן ארי: אין בעיה.

מירב בן ארי: אבל יש לך כאן פלטפורמה שאני אומרת לך גם בתור מי שעשתה מילואים, ומלא אנשים שעושים, אלפי חבר'ה, אנשים שלא מנגישים להם.

מירב בן ארי: אז הטפסים, קיבלנו את ההערה, אלו מלש"בים, זה מתחת לגיל 17, אין לי בעיה.

עידית סילמן: יש לך את אתר המילואים.

מירב בן ארי: אבל כל המילואימניקים ומעל גיל 18, והצבא צריך להגיד: אוקיי, אני רוצה להוריד, וזאת לגמרי בקשה לגיטימית, אבל אני מוסיף שאצלי באתר לאנשי המילואים תהיה האפשרות לזה.

מירב בן ארי: מאוד מאוד חשוב לי, אני מבינה את הרצון לשתף פעולה, שזה יהיה בחקיקה או בהחלטת ממשלה.

מירב בן ארי: אבל זה לא יהיה עוד פעם נתון לזה שעושים לנו טובה.

מירב בן ארי: אני רוצה להחליף את התקליט מ-אנחנו עושים לכם טובה, שזה היה נחמד, לא עשיתם את זה, להחליף את התקליט ל-עכשיו אתם חייבים לעשות את זה.

עידית סילמן: כי מ-2013 עבר די הרבה זמן.

מירב בן ארי: בדיוק.

עידית סילמן: אנחנו עוברים הלאה.

עידית סילמן: רועי פרידמן מהסייבר, בבקשה.

רועי פרידמן: בוקר טוב, אני מברך מאוד על הדיון היום.

רועי פרידמן: אישית, לפני 25 שנה נעניתי לקריאתו של מאיר, ויש לי כרטיס אד"י.

רועי פרידמן: הגנת הסייבר באופן כללי היא כלי מאפשר לכל מיני שירותים, וגם במגזר הבריאות.

רועי פרידמן: רק שבוע שעבר היו פה קולגות שלנו בכל מה שקשור להלל יפה.

עידית סילמן: היה מאוד מעניין, אני חייבת לומר.

עידית סילמן: עפנו עליהם, מירב, תותחים.

מירב בן ארי: בואי.

עידית סילמן: אמרו דברים חשובים, צריך להכניס את כל המדינה תחת הסייבר.

מירב בן ארי: אוי, הסייבר הוא באחריות המשרד לביטחון פנים, גם שם צריך לעשות לכם מהפכה, אבל לא נפתח את הרשות להגנת הסייבר פה.

רועי פרידמן: מערך הסייבר.

מירב בן ארי: יגאל אונא עושה עבודה טובה, אין לו שם כלים, שום כלים היום אם אתה לא מקור ביטחוני, אין לך שום הגנת סייבר במדינה.

מירב בן ארי: אבל עזבו, זה ענייני ביטחון פנים.

רועי פרידמן: נשמח לשוחח גם על זה.

עידית סילמן: או שירות חיוני, הבריאות לא בפנים.

מירב בן ארי: בוודאי.

מירב בן ארי: את יודעת למה, כי בית חולים לא מספיק חייב הגנה מהמדינה, אז אם יש לו כסף הוא יעשה אחלה הגנת סייבר, ואם אין לו כסף אז המדינה תגיד לו: תסתדר.

מירב בן ארי: הינה, הלל יפה לא הסתדרו.

עידית סילמן: נכון.

עידית סילמן: לא רק לא הסתדר, המטופלים לא הסתדרו.

מירב בן ארי: ברור.

מירב בן ארי: כי הם לא מעניינים.

מירב בן ארי: אבל, בסדר, עזוב, הגנת הסייבר.

עידית סילמן: לא משנה, לא נפתח עליך את כל זה, הגעת כאן לזה.

מירב בן ארי: רק רציתי כשסילמן עפה פשוט להנחית אותה קצת.

עידית סילמן: עפנו על הרעיון ואמרנו שזה צריך להיות בכל מקום.

מירב בן ארי: הרעיון נהדר.

רועי פרידמן: אז תודה ליושבת-הראש, ולחברת הכנסת אני אומר שכאזרחים כולנו רוצים שהכול יהיה כמה שיותר מוגן וכמה שיותר בטוח.

עידית סילמן: זה ברור.

רועי פרידמן: אנחנו שותפים לגמרי לרצון הזה.

רועי פרידמן: בכל אופן, כשהגנת הסייבר מתבצעת כמו שצריך זה ממש כלי מאפשר, וכלי מאפשר לשירותים, כולל שירותים חשובים כמו השירות שעליו אנחנו מדברים היום.

רועי פרידמן: והזדהות זה חלק מהותי בהגנת הסייבר כשמדברים על זה שסדר גודל של 80%, יש מחקרים על זה ש-80% מתקיפות הסייבר מתחילות מפריצה של רכיב הזדהות חלש.

רועי פרידמן: בחקיקה הנוכחית שווה להזכיר, עוד לפני זה שלמדינת ישראל יש מדיניות לאומית להזדהות בטוחה, מדיניות שנקבעה בעבודת מטה רוחבית עם כל משרדי הממשלה והיוועצות עם הסקטור הפרטי.

רועי פרידמן: המדיניות הזאת קובעת עיקרון מאוד בסיסי, כמובן שזה נהיה יותר מסובך, אבל ברמת העיקרון עוצמת ההזדהות צריכה להיות שקולה לרגישות השירות.

רועי פרידמן: ככל שהשירות רגיש יותר, שירות מזוהה, אני צריך לדעת בצד השני של המקלדת או של הסמארטפון מי הבן אדם שנמצא.

רועי פרידמן: וכמובן שבשירות שאנחנו מדברים עליו פה היום, הסכמה לתרומת איברים, יש רגישות מסוימת, ולכן יש חשיבות לדעת מי הוא הבן אדם שנותן את הסכמתו, בין אם ההסכמה מתבצעת בטופס כזה או אחר.

רועי פרידמן: כאשר אם ההזדהות לא מתבצעת בצורה הולמת אז זה חושף סיכונים, סיכונים לזיהוי שגוי, להתחזות, להתכחשות, וזה יכול גם להיות פגיעה במוניטין של כל התהליך ושל הממשלה.

רועי פרידמן: ולכן, ועדת השרים ראתה לנכון שההצעה הזאת תתואם איתנו.

רועי פרידמן: אנחנו סבורים שהתהליך של ההסכמה צריך להיות בהיוועצות עם הממונה על היישומים הביומטריים, זה התפקיד הסטטוטורי - - -

מירב בן ארי: מה?

מירב בן ארי: מה?

מירב בן ארי: מה?

מירב בן ארי: לא הבנתי.

מירב בן ארי: מה?

רועי פרידמן: אנחנו מעוניינים, אנחנו חושבים שנכון שבתהליך ההסכמה - - -

עידית סילמן: זה העניין.

מירב בן ארי: שכל פעם השר יתייעץ עם הממונה של - - -

רועי פרידמן: לא, לא, זה היה בוועדת השרים.

רועי פרידמן: בוועדת השרים לפני מספר שבועות הנושא הזה עלה, וועדת השרים סברה שהנושא צריך להיות מתואם עם מערך הסייבר בגלל רכיב ההזדהות.

מירב בן ארי: אז מה אתם אומרים בעצם?

רועי פרידמן: אנחנו אומרים שכשקובעים את מנגנון ההסכמה, בגלל הרגישות של תהליך ההזדהות הוא צריך להתבצע בהיוועצות איתנו, אנחנו מתואמים עם משרד הבריאות לגבי הצורך הזה.

רועי פרידמן: בסופו של דבר מי שסוברני להחליט על אופן ביצוע ההסכמה הוא משרד הבריאות כאשר מתבצעת היוועצות איתנו.

מירב בן ארי: אז שמשרד הבריאות יתייעץ איתכם על מה?

רועי פרידמן: על אופן קבלת ההסכמה.

רועי פרידמן: בגלל נושאי ההזדהות - - -

מירב בן ארי: אבל אין הסכמה, זאת רק הפניה.

עידית סילמן: זאת הפניה לאתר.

עידית סילמן: באתר יש את ההסכמה של האתר.

מירב בן ארי: זאת הפניה לאתר.

מירב בן ארי: הוא יכול להיכנס לאתר ולהגיד: דווקא לא בא לי היום להיכנס לאד"י.

מירב בן ארי: איזה הסכמה?

מירב בן ארי: כשאני נכנסת לקופת חולים כללית ואומרים לי: אפשר להציע לך רפואה משלימה?

מירב בן ארי: זה כל הלינק.

מירב בן ארי: אני אומרת: לא בא לי.

מירב בן ארי: אז אני לא צריכה את מוטיב ההסכמה, הוא לא רלוונטי לדיון.

מירב בן ארי: הדיון הוא רק ההפניה.

מירב בן ארי: האם באתר משרד התחבורה יהיה כתוב: רוצה להיכנס לעשות כרטיס אד"י.

עידית סילמן: ישימו לינק או לא ישימו לינק.

מירב בן ארי: יכול להיות שהבן אדם יסתכל ויגיד "לא".

מירב בן ארי: אבל יכול להיות שהוא יסתכל ויגיד: דווקא וואלה, שמעתי, זה מעניין אותי.

מירב בן ארי: אז מה זה קשור עכשיו להסכמה של הבן אדם?

רועי פרידמן: אני אנסה להסביר.

רועי פרידמן: אני מאוד מברך את הרצון להגביר את התפוצה של חתימה על אותה הסכמה.

רועי פרידמן: לכשזה יוגבר ייווצרו סיכונים מסוימים שנוגעים לנושא ההזדהות, ולכן העת היא עכשיו להתייחס להיבטי ההזדהות פעם שעושים את זה, מה גם שזו מדיניות.

עידית סילמן: לא הבנתי.

עידית סילמן: לא הצלחתי להבין.

יעל סלנט: למה אתם צריכים חקיקה?

עידית סילמן: עוד הפעם, לפי מה שאתה אומר כל לינק שאני זורקת בכל מקום הוא מסוכן, כי בכל לינק יכולים - - -

יעל סלנט: לא, לא.

רועי פרידמן: לא.

רועי פרידמן: זה לא מה שאמרתי כאן עכשיו.

עידית סילמן: אז מה הכוונה?

עידית סילמן: תסביר לי.

עידית סילמן: עוד הפעם מהתחלה.

רועי פרידמן: אני אסביר.

רועי פרידמן: אותו הלינק שאנחנו כולנו מקווים שיקליקו עליו כמה שיותר כדי שיהיו כמה שיותר נענים לתרומת איברים - - -

עידית סילמן: אגב, אתה צריך לתת להקליק על הלינק, הלינק מפנה אותך לאתר של אד"י, ושם אתה צריך, וקראת ומצא חן בעיניך ואתה רוצה, למלא את פרטיך.

רועי פרידמן: נכון, על הכיפאק.

רועי פרידמן: עכשיו, ככל שהלינק הזה יהיה מוצלח יותר יותר אנשים יעשו את זה, וכשמר כהן עושה את התהליך הזה אנחנו רוצים לוודא, ברמת סמך מסוימת, שמר כהן הוא אכן הבן אדם שמבצע את התהליך, כי אחרת נפתחים סיכונים.

רועי פרידמן: זה יוצר סיכונים, מה שדיברנו, התחזות, זיהוי שגוי, התכחשות אחרי זה.

עידית סילמן: כן, אבל הוא צריך בתוך האתר של אד"י לבצע את כל הדבר הזה.

עידית סילמן: אז זה קשור לאתר של אד"י?

עידית סילמן: זה לא קשור לאתרים הממשלתיים.

רועי פרידמן: פעם שכל הנושא הזה עולה לחקיקה ראשית צריך לתת את הדעת גם על ההיבט הזה.

רועי פרידמן: ולכן הצענו שהנושא הזה יהיה בהיוועצות איתנו.

רועי פרידמן: אנחנו מתואמים על זה עם משרד הבריאות.

מירב בן ארי: כבר מתחיל להביך אותי האירוע הזה.

מירב בן ארי: לא צריך שום היוועצות.

מירב בן ארי: זה כבר מביך.

מירב בן ארי: שום היוועצות ושום - - -

עידית סילמן: שנייה, מירב.

מירב בן ארי: סליחה, לא, לא, תקשיבי, המריחה הזאת.

מירב בן ארי: אנחנו שמים הפניה, זהו.

עידית סילמן: מה אומרת ההיוועצות איתכם?

עידית סילמן: היום אני באה להתייעץ איתכם, ואומרת לכם: אני באתר של משרד הבריאות שמה לינק.

עידית סילמן: ויש אגב באתרים של משרד הבריאות לינקים להמון דברים.

רועי פרידמן: נכון.

עידית סילמן: אני מוסיפה עוד לינק, מה אתה אומר על זה?

מירב בן ארי: נכון.

רועי פרידמן: לגבי עצם הלינק - - -

עידית סילמן: נו, אז מה הבעיה?

עידית סילמן: לא הצלחתי להבין.

רועי פרידמן: לשתול לינק לאתר כזה או אחר זה לא משהו שצריך להיות איתי בהיוועצות.

מירב בן ארי: יפה.

רועי פרידמן: ראוי לתת על עצם התהליך את הדעת בהיבטי הזדהות.

רועי פרידמן: הריץ' של זה עכשיו יגדל משמעותית, ולכן חשוב להקפיד על זה שנעשה את זה נכון.

מירב בן ארי: אבל הוא לא מזדהה.

עידית סילמן: מה זה נעשה את זה נכון?

עידית סילמן: מה אתה רוצה לעשות שם?

עידית סילמן: בוא תגיד לי, מה?

רועי פרידמן: יש מדיניות לאומית.

יעל סלנט: אז למה אתם לא עושים את זה?

יעל סלנט: למה צריך חקיקה?

יעל סלנט: אני רוצה להבין, אני באמת מנסה להבין מבחינה משפטית, אפילו רק ברובד המשפטי.

יעל סלנט: אם רשות הסייבר, יחד עם משרד הבריאות, חושב שההזדהות צריכה להיות בטוחה ויש החלטת ממשלה והכל, למה צריך שזה יהיה בחקיקה?

יעל סלנט: הרי אין שום דבר חקיקה אחר, לפחות לא במה שאני בדקתי, שאומר שהממונה על היישומים הביומטריים צריך להתייעץ איתו כדי שתהיה הזדהות בטוחה.

יעל סלנט: פשוט עושים את זה במישור הממשלתי, כי אלו שני משרדים שיכולים לדבר אחד עם השני ולעשות הזדהות בטוחה אם נדרשת הזדהות בטוחה.

יעל סלנט: למה אתם צריכים את החקיקה בשביל זה?

יעל סלנט: מה גם שהחקיקה של חברת הכנסת מירב בן ארי באמת מדברת - -

מירב בן ארי: על הפניה.

יעל סלנט: - - על הפניה.

יעל סלנט: לא על עצם ההסכמה.

מירב בן ארי: הפניה.

מירב בן ארי: בדיוק כמו שאמרתי לקסוטו ממשרד הביטחון על הפניה באתר של המילואימניקים.

מירב בן ארי: אתם מוסיפים כאן אירוע שלא קיים, אין הסכמה, הוא אפילו לא שם את השם שלו.

מירב בן ארי: כל מה שאנחנו עושים זה מנגישים מידע, זהו.

מירב בן ארי: אם זה לא ברור נכתוב את זה בצורה ברורה.

מירב בן ארי: אולי זה לא ברור, אתה צודק, אז נכתוב את זה, אמרתי.

רועי פרידמן: אני אנסה לענות לשתיכן.

עידית סילמן: אגיד לך מה הוא אומר, הוא אומר שכל לינק שאת מביאה לאנשהו היום יוצר עוד איזושהי - - -

רועי פרידמן: לא הלינק עצמו.

עידית סילמן: אז מה?

יעל סלנט: ההסכמה.

רועי פרידמן: רגע, אנסה לענות לשלושתכן, זה מתחיל להיות לי יותר קשה.

עידית סילמן: פשוט לא למדנו במגמת סייבר.

מירב בן ארי: זה בסדר, אין מגמת סייבר.

רועי פרידמן: זה בסדר.

אלינה ברדץ' יאלוב: תמיד חשבתי לתומי שאם האתר מאובטח והלינק מאובטח הכול בסדר, אבל אתה מוסיף לי פה נתונים שלא ידעתי.

רועי פרידמן: יש את עניין אבטחת הסייבר, ויש את עניין ההזדהות.

רועי פרידמן: אנחנו מעוניינים שכשאדם נותן את הסכמתו, במסגרת אותו קישור שכולנו מייחלים שיהיה מאוד מוצלח ומיליוני תושבים ואזרחים ישראלים יקליקו עליו וייתנו את הסכמתם, אנחנו מעוניינים שהזיהוי יהיה תקין.

רועי פרידמן: ולכן הבקשה שלנו פה להיוועצות.

מירב בן ארי: לא, לא, זה לא הכיוון בכלל.

רועי פרידמן: עכשיו שואלת היועצת המשפטית - - -

יעל סלנט: למה אתם לא יכולים לעשות את זה?

רועי פרידמן: שואלת היועצת המשפטית: אם יש מדיניות לאומית לנושא הזה ויש גם החלטת ממשלה שמאשרת את המדיניות הזו, למה זה נדרש פה בחקיקה?

רועי פרידמן: אז יש את השאלה הראשונה, למה כל הנושא הזה עולה בחקיקה ולא בהחלטת ממשלה פה, אני לא נכנס לזה.

עידית סילמן: כי זה לא קרה עד היום.

מירב בן ארי: כי זה לא קורה.

רועי פרידמן: פעם שזה עולה בחקיקה אני חושב שנכון לתת את הדעת גם להיבט הזה.

רועי פרידמן: מה גם, אני אומר את זה בעדינות, שלא תמיד ה- complianceשל כל משרדי הממשלה להחלטות ממשלה הוא כזה שהוא הולם.

עידית סילמן: אנחנו יודעים.

מירב בן ארי: אז זה עוד יותר גרוע, כי אתה אומר שגם אם תהיה החלטת ממשלה - -

רועי פרידמן: ובהיבט הזה אני מסכים איתך.

מירב בן ארי: - - לא בטוח שהם יעשו.

מירב בן ארי: אז ברור שאנחנו צריכים להמשיך את הליך החקיקה במקביל.

רועי פרידמן: אני לא מתייחס לנושא הזה.

רועי פרידמן: אני מתייחס לנושא ההזדהות, ואני אומר שאם אנחנו עושים נושא רגיש כזה בחקיקה ראשית, נכון גם לתת את הדעת להיבטי ההזדהות.

מירב בן ארי: אבל אין הזדהות.

רועי פרידמן: כשהסמכות כמובן היא של משרד הבריאות.

מירב בן ארי: אין הזדהות.

מירב בן ארי: אין הזדהות, זאת נקודה קריטית.

מירב בן ארי: אם אני נכנסת לאתר של משרד התחבורה לחדש את רישיון הנהיגה שלי אני מזדהה שם, עושה את כל האירוע, ואז בסוף יש לי לינק שאומר: את רוצה להירשם לכרטיס אד"י?

רועי פרידמן: פנטסטי, זה מקרה - - -

מירב בן ארי: זהו.

מירב בן ארי: זהו.

מירב בן ארי: יכול להיות שאני גם לא רוצה.

רועי פרידמן: אז חברת הכנסת צודקת, וכנראה - - -

ענת כהן שמואל: אז שלא ימשכו את הנתונים האלה.

עידית סילמן: במידה וכן, אתה נכנס ללינק של אד"י, ושם אתה צריך למלא פרטים מהתחלה על הכול כמו שיש באתר רגיל.

רועי פרידמן: נכון.

רועי פרידמן: אם התהליך מתבצע כפי שתיארת, שקודם ביצעתי פעולה שכבר זוהיתי ומילאתי את הפרטים, ועכשיו הפרטים נמשכים לטובת טופס אד"י.

מירב בן ארי: לא, אין.

עידית סילמן: לא, אין משיכת פרטים לטובת טופס אד"י, אין.

רועי פרידמן: אין?

רועי פרידמן: אז האדם צריך להקליד את פרטיו?

עידית סילמן: כן, נכון.

מירב בן ארי: כן.

רועי פרידמן: האם אנחנו מעוניינים לוודאי שזה אכן רועי פרידמן שמקליד את פרטיו?

עידית סילמן: לא.

מירב בן ארי: לא.

רועי פרידמן: זה לא חשוב?

עידית סילמן: לא קשור.

עידית סילמן: אין שום קשר.

מירב בן ארי: אתה מבין אותי?

עידית סילמן: אתה יודע, אני יכולה להיכנס לטופס חידוש הרישיון, בסוף טופס חידוש הרישיון יגידו לי: סילמן, האם את מעוניינת באד"י?

עידית סילמן: אני אלחץ על הלינק של אד"י, ייפתח לי הלינק של אד"י, ואני אגיד: וואלה, נראה לי שזה מתאים לבעלי יותר.

עידית סילמן: בוא תקליד אתה את הפרטים שלך בתוך האתר הזה, וזה יהיה שלו.

עידית סילמן: זה לא קשור אליי בכלל.

עידית סילמן: נניח, בסדר?

עידית סילמן: זה לא קשור.

עידית סילמן: הוא יהיה רשום בתוך אד"י.

עידית סילמן: אחר כך בגלל זה שהוא עשה אני אשתכנע ואעשה, אקליד גם אני פעם נוספת את הפרטים שלי.

עידית סילמן: זה לא קשור, זה פשוט הביא אותי לדף נחיתה של אד"י.

רועי פרידמן: אני מבין.

רועי פרידמן: אני רוצה לתאר פה סיטואציה.

רועי פרידמן: נניח שחברת הכנסת סילמן לא מעוניינת לתרום איברים.

עידית סילמן: נניח.

עידית סילמן: נניח.

עידית סילמן: זה ממש נניח.

רועי פרידמן: בואי נשחק משחק.

רועי פרידמן: ואני נכנס לאתר של אד"י ואני מחליט לעשות משהו רע, ומקליד את כל הפרטים שלך, וזהו, נרשמת כתורמת איברים.

יעל סלנט: אבל מה קורה היום?

יעל סלנט: הרי מה שקורה היום יקרה מחר.

ענת כהן שמואל: אבל זה גם היום יכול לקרות.

עידית סילמן: אבל היום זה מה שקורה.

רועי פרידמן: אז אני חושב שכשהריץ' גדל משמעותית צריך לתת את הדעת גם לנושא הזה.

עידית סילמן: זאת אומרת שכל החיבורים למיניהם והלינקים למיניהם שמצויים בתוך – אין ספק שבעולם דיגיטלי ככל שהלינקים מתרבים, אבל באמת באמת - - -

רועי פרידמן: אני לא מתייחס ללינק עצמו כמשהו טכני.

עידית סילמן: הבנתי.

רועי פרידמן: אני מתייחס לתהליך.

רועי פרידמן: אם רוצים לקבל את הסכמתה של יושבת-הראש סילמן ראוי לוודא ברמת סמך מסוימת שזאת יושבת-הראש סילמן שיושבת בצד השני של המקלדת.

יעל סלנט: אז למה בעצם לא עושים את זה היום?

רועי פרידמן: יש מדיניות, יש החלטת ממשלה, אנחנו - - -

יעל סלנט: אז למה לא פועלים?

עידית סילמן: לכן אני אומרת שבוא נקבע את זה באותה טופסולוגיה שמראש מזהה את הבן אדם ובודקת שהוא אכן הבן אדם.

רועי פרידמן: בשירותים שמנגישים הקולגות שלנו פה, ממשל זמין ומהתקשוב הממשלתי, אכן בחלק ניכר מהם איפה שנדרש יש הזדהות, והזדהות נאותה.

עידית סילמן: נכון.

רועי פרידמן: השירות הספציפי הזה לא מתבצע היום תחת המנגנון הזה.

רועי פרידמן: העבודה עם משרד הבריאות בהתאם לאותה החלטת ממשלה לא הבשילה כדי הזדהות בטוחה בתהליך.

רועי פרידמן: אם בוחרים להסדיר את הנושא הזה בחקיקה ראשית ראוי לתת את הדעת גם לנושא ההזדהות.

עידית סילמן: אין לי ספק, ולכן אני רוצה שתיתנו את הדעת.

עידית סילמן: אז תביאו את עמדתכם, תגידו מה זה אומר, ומה צריך בתוך התהליך הזה, סתם כדי להבין מבחינת סייבר איזה הגנות נדרשות.

רועי פרידמן: לפי מה שהסבירו לי לא נהוג להפנות למדיניות לאומית בחקיקה ראשית.

רועי פרידמן: אמרנו שזה יתבצע בהיוועצות.

רועי פרידמן: כשתתבצע ההיוועצות נביא את המדיניות הלאומית ונאמר: כך נהוג לעשות בממשלה.

עידית סילמן: אז תכינו לנו מדיניות לאומית לזה?

יעל סלנט: יש כבר.

רועי פרידמן: קיימת ומאושרת.

יעל סלנט: אבל אני לא מבינה, באמת אני שואלת, אם יש שני משרדי ממשלה שיכולים לדבר אחד עם השני ולעשות הזדהות בטוחה אם היא נדרשת, למה צריך חקיקה?

יעל סלנט: אני לא מצליחה להבין בצד המשפטי, באמת.

יעל סלנט: פשוט תעשו את זה.

רועי פרידמן: אני לא אומר שלנושא תרומת איברים צריך חקיקה.

רועי פרידמן: אני רק אומר שאם הולכים לחקיקה צריך להביא גם את הנושא הזה לידי ביטוי.

רועי פרידמן: אם יוחלט שלא צריך חקיקה - - -

יעל סלנט: הבנו.

יעל סלנט: כלומר, אם לא נדרשת חקיקה תעשו את זה בלי חקיקה.

יעל סלנט: אז לא נדרשת חקיקה.

רועי פרידמן: אם יוחלט שלא צריך חקיקה אז לא צריך חקיקה.

עידית סילמן: ג'וש, יש לך משהו להוסיף לנו?

עידית סילמן: ג'וש שומע ומקשיב.

עידית סילמן: יערה בן שחר מרשות התקשוב הממשלתי, בבקשה.

שחר תיק: כמה הערות מהותיות, ואחר כך, ברשותכם, טיפה על האפיק שדיברו פה, החלטת ממשלה וחקיקה, וכולי.

שחר תיק: קודם כל חשוב להסביר.

שחר תיק: רק אגיד במילה אחת, יחידת ממשל זמין שתחת רשות התקשוב הממשלתי עושה הרבה מאוד דברים.

שחר תיק: אחד הדברים המשמעותיים זה שהיא בעצם מפתחת ומפעילה ומתחזקת פלטפורמות רוחביות עבור משרדי הממשלה, וגם לאחרונה מרחיבה את שירותיה אפילו גם כן לגופים ציבוריים נוספים.

שחר תיק: ובאופן ספציפי, הפלטפורמות הרוחביות שעשויות להיות רלוונטיות לדיון הזה זה יכול להיות גם שירות הטפסים, אזור אישי, מערכת הזדהות, שירות תשלומים, ועוד.

שחר תיק: חשוב להבהיר, הצעת החוק כל הזמן מתמקדת בעצם בטפסים, אבל היום כשאנחנו מדברים על עולמות התוכן בעידן הדיגיטלי אנחנו לא מדברים דווקא על טופס.

שחר תיק: זאת אומרת שזה צריך להיות משהו שהוא הרבה יותר מגוון, ולכן גם ההצעה שלנו הייתה לדבר על שירותים, בין אם זה שירותים ממשלתיים או ציבוריים, בגלל שאופן הצריכה זה לאו דווקא בטופס.

שחר תיק: זה יכול להיות דרך כניסה שלי לאיזשהו פורטל, זה יכול להיות בשירות תשלום, בתהליך אחר, ולכן חבל לצמצם את עצמנו דווקא לטופס.

שחר תיק: אני מציעה פשוט לשנות את הטרמינולוגיה בהקשר הזה.

שחר תיק: זה אחד.

שחר תיק: שתיים, אני מצטרפת פה לחברים גם ממשרד המשפטים וממשרד הבריאות, אנחנו חושבים שזה נכון שהדבר ייעשה בהסכמת המשרדים בגלל שבאמת כל משרד מכיר את תהליכי השירות אצלו, הוא יודע לבוא ולדייק איפה זה מתאים, איפה זה פחות מתאים.

שחר תיק: וכשאני אומרת מתאים ופחות מתאים צריך להבין שבסופו של דבר כשאנחנו נכנסים לעולמות השירות יש ממש פרופסיה שנוגעת לעולמות התוכן של איך מנגישים שירות, איך אנחנו מייצרים וגורמים לאמפתיה, איך אנחנו עלולים חלילה לייצר אנטגוניזם.

שחר תיק: יש גם תחת רשות התקשוב הממשלתי את היחידה לשיפור השירות הממשלתי לציבור, מנהל היחידה נמצא כאן איתנו בזום והוא יכול להרחיב על זה.

שחר תיק: זאת אומרת שזה ממש תחום תוכן עם מקצועיות, ולכן אנחנו סבורים שהדבר הזה גם צריך להיות בשיתוף גם עם המשרדים שהם בעלי הידע בשירות עצמו, וגם בהיוועצות עם מערך הדיגיטל, רשות התקשוב, לא משנה איך נקרא לזה כרגע, מכיוון שאנחנו אמונים בדיוק על הפרופסיה הזאת.

שחר תיק: זאת אומרת, איך ננגיש את זה בצורה שתהיה הצורה הנכונה יותר, בצורה שתגרום לאנשים לרצות להצטרף, גם ממש בחוויית המשתמש.

שחר תיק: אנחנו עושים את זה איזשהו מין פופ-אפ כזה שנמצא בתוך התהליך, לפני התהליך, בסיומו.

שחר תיק: אלו ממש שאלות שצריך לחשוב על אופן עיצוב השירות, ולכן אנחנו מבקשים להיות כאן, לאו דווקא בהסכמה, אבל באמת באיזשהו תיאום, באיזשהו הליך של היוועצות איתנו מתוך תפיסה - - -

עידית סילמן: רשות התקשוב, אתם כתובים כאן שסוכם שהמשך החקיקה ייעשה בתיאום איתכם, ולכן זה חשוב.

שחר תיק: נכון, הליך החקיקה, אבל לגבי - - -

עידית סילמן: אגיד לך מה חשוב במה שאת אומרת.

עידית סילמן: הנושא של חוויית המשתמש, חוויית הלקוח, כביכול, הוא מאוד מאוד חשוב, איך מופיע, האם הלינק הזה נדחף בסוף הטופס ככה באיזה משהו שלא רואים, או שהוא כן מופיע כאיזשהו בולט יפה בצורה של עיגול או בצורה של הפניה עם יד לחיצה או בפופ-אפ כזה או אחר.

עידית סילמן: זה חשוב, זה משמעותי, זה יכול להעלות compliance של משתמשים, וכאן אתם נכנסים לתמונה.

עידית סילמן: ולכן חשוב לנו שזה ייעשה עם חוות הדעת המקצועית שלכם כדי להביא למקסימום, ואתם בתקשוב מכירים יותר ממני מה מוביל להקלקות על לינקים או לא, בצורה המיטבית.

עידית סילמן: לכן חשוב שאתם תהיו בתמונה ותביעו את דעתכם איך זה אמור להיות.

עידית סילמן: באותם שיעורי הבית, שכביכול אנחנו ניתן פה, נרצה לראות כמובן גם באיזה טופסולוגיה זה ואיך זה גם בא לידי ביטוי.

עידית סילמן: ואני בטוחה שתציגו לנו איזושהי דוגמה או שניים של משהו שיכול להיות באמת מתאים, יעיל, נוח למשתמש, וגם מביא את התוצאות הכי גבוהות.

שחר תיק: בהחלט.

שחר תיק: אז אין לי אלא להסכים.

שחר תיק: מבחינת המהות זה באמת מה שחשוב לנו, זה שני הסנט שלנו לאירוע הזה.

עידית סילמן: השנקל.

שחר תיק: אנחנו רוצים להיות שם ולתמוך בתהליך הזה כדי לעשות אותו בצורה הנכונה ביותר.

שחר תיק: זהו.

שחר תיק: אני מצטרפת גם כן לתחושות של עורך דין ברודר, אנחנו מרגישים קודם כול באמת עם אנשי ממשל זמין, יושב כאן יוגב שמני מנהל יחידת ממשל זמין, כבר ישבו איתו על איך הדבר הזה הולך לקרות.

שחר תיק: זאת אומרת שפעם ראשונה שאנחנו מרגישים שהדבר הזה עולה על פסים באמת יותר אופרטיביים, יותר משמעותיים.

שחר תיק: אני לא יודעת כמובן לבוא ולתת כאן סד זמנים מתי תהיה החלטת הממשלה, אבל - - -

מירב בן ארי: לא, לא, מה זה את לא יודעת?

שחר תיק: אני אישית לא יודעת לתת, קטונתי.

מירב בן ארי: אני לא מצליחה להבין.

שחר תיק: נעשה את שיעורי הבית, ואני מאמינה שלדיון הבא נוכל לבוא הרבה הרבה יותר ענייניים, קונקרטיים, ואולי אפילו עם לוחות זמנים.

מירב בן ארי: אבל למה לא באתם לדיון הזה ענייניים?

מירב בן ארי: החוק הזה כבר יושב חודש.

שחר תיק: באופן אישי אני - - -

מירב בן ארי: אין באופן אישי.

מירב בן ארי: את מייצגת את רשות התקשוב, את לא מייצגת אותך.

מירב בן ארי: בואי, יש לך אחריות במשרד התקשוב.

מירב בן ארי: החוק הזה מונח עוד לפני התקציב, לדעתי אפילו חמישה שבועות.

מירב בן ארי: באתם לפה, כל אחד רק מנסה איך לטרפד אותו, אף אחד לא בא לפה עם שום רעיון, אף אחד לא התכונן לדיון.

מירב בן ארי: מה זה אנחנו נערכים?

מירב בן ארי: אז סבבה, תגדירי להם שבועיים, ושהם יבואו מסודרים.

מירב בן ארי: לא עוד חמישה שבועות.

מירב בן ארי: חשבתי שנבוא לפה - - -

שחר תיק: קיבלנו את הזימון לדיון רק ביום חמישי.

מירב בן ארי: מה זה קשור?

מירב בן ארי: מהרגע שהחוק מונח ועובר ועדת שרים כול-כם יודעים עליו, וכולכם צריכים לבוא.

מירב בן ארי: הבעיה אצלכם בדיוק כמו שהיה לי עם משרד הביטחון היום בבוקר, שפתאום הם נזכרו שיש להם בעיה, כאילו שלא יכלו לשלוח לי מייל מלפני שבועיים ולהגיד לי – היום ראיתי שיש חוק.

מירב בן ארי: אבל לא משנה.

מירב בן ארי: האירוע הזה שבו חוק עובר ועדת שרים ואתם כנראה מניחים שיום אחד הוא יגיע אי שם מעבר לקשת בענן, הגיע החוק, הייתם צריכים לבוא לפה מוכנים, ולא להגיד לי: עכשיו נלך.

מירב בן ארי: אז אין ברירה, סילמן תעשה את זה כי היא בן אדם טוב, אבל זה לא עובד ככה.

עידית סילמן: איזה עוד גופים ציבוריים קשורים לרשות התקשוב?

שחר תיק: אנחנו עכשיו נמצאים בעצם בתהליך לדו-שיח עם רשויות מקומיות.

עידית סילמן: יש כאן מי שמייצג אותן?

שחר תיק: זה וולונטרי.

שחר תיק: זאת אומרת, רשויות מקומיות - -

עידית סילמן: שרוצות.

שחר תיק: - - שמעוניינת.

שחר תיק: זה לא הליך בכפייה.

שחר תיק: אבל גם כן עם מוסדות מדינה, כמו המוסד לביטוח לאומי, שירות התעסוקה.

שחר תיק: גורמים שהם עתירי שירות.

יעל סלנט: שהם ממש תחת - - -

שחר תיק: אז כמובן, כל מי שירצה נאפשר את התהליך הזה.

מירב בן ארי: שיביאו את השלטון המקומי בהחלטת ממשלה.

מירב בן ארי: קודם כול שמשרדי הממשלה יעשו את זה.

שחר תיק: בשורה התחתונה אנחנו מאמינים שבאמת החלטת ממשלה תיתן מרווח תמרון, אבל אני חושבת שגם ההצעה של שי, לחשוב על איזשהו נוסח שהוא ברמת הפשטה יותר גבוהה, שבעצם ישמש כאיזשהו חרב ותחתיו בעצם תהיה הגמישות.

עידית סילמן: תראי, אם מחר בבוקר נראה שכולם מחילים את זה כבר בטפסים, ויש וולונטריות מאוד גדולה, ואנשים זה, אז זה אחלה.

עידית סילמן: אבל, בואי - -

מירב בן ארי: אבל אין.

עידית סילמן: - - מדברים איתך על זה שמ-2013 זה לא מתקדם לשום מקום.

שחר תיק: אני מבינה את הסיטואציה.

עידית סילמן: חבל לנו.

עידית סילמן: אנחנו שבאים מעולמות הבריאות מכירים את הסיטואציות הקשות אחר כך.

עידית סילמן: אגב, זה נכון לכל לינק או לכל מערך דיגיטל שהוא נכון, גם לפרסם אותו, גם לקדם אותו, גם לעשות בו שימוש נרחב לטובת האוכלוסייה.

עידית סילמן: זאת אומרת, זה לאו דווקא הנושא הזה.

עידית סילמן: יוגב, אתה רוצה להוסיף משהו?

יוגב שמני: שלום לכולם, נוסיף רק שקודם כול כבר היום, לא ממש מהיום, כבר מספר חודשים יש באתר gov.il, שזה אתר שמכיל את רוב משרדי הממשלה ויחידות הסמך, אתר של מעל 10 מיליון צפיות בכל חודש, יש כבר היום קישור לאתר אד"י.

יוגב שמני: זאת אומרת שזה לא משהו חדש.

יוגב שמני: נפגשנו כמובן עם החברים פה והצענו מספר פתרונות במיידי שאפשר לעשות במספר שירותים מקוונים.

יוגב שמני: מבחינתנו חשוב להבין שהתהליך באמת לא מורכב.

יוגב שמני: אנחנו כמובן צריכים לעבוד עם משרדי הממשלה הרלוונטיים, כי אנחנו לא יכולים להכתיב למשרד ולהגיד לו באיזה שירות כן, באיזה שירות לא.

יוגב שמני: צריך לזכור, ויערה התייחסה לזה קודם, שאנחנו רוצים בסוף לאפשר חוויה פשוטה ורציפה לאזרח, ולא לגרור אותו לתהליכים ארוכים.

יוגב שמני: לכן החשיבות של להטמיע את זה במקום הנכון, שהתהליך יהיה פשוט ככל שניתן, אבל מצד שני להגביר את המודעות ולהפנות אותו לאתר הנכון.

יוגב שמני: אז שוב, מבחינתנו באמת זה אירוע יחסית קל.

יוגב שמני: כבר הצענו מספר רעיונות איך לממש את זה לא רק בטפסים פה, אלא בכלל בשירותים ממשלתיים.

יוגב שמני: ואם אני אקח את זה צעד קדימה, מה שרועי ניסה להעביר, אפשר לקחת גם את התהליך עצמו, נכון שזה מחוץ לתהליך כרגע, ולעשות אותו הרבה יותר פשוט, גם הרבה יותר מאובטח.

יוגב שמני: אבל עוד הפעם, זה בצד, יש עשרות שירותים כשמשתמשים במערכת ההזדהות הלאומית, כבר מעל 2 מיליון אזרחים נרשמו למערכת הזאת.

מירב בן ארי: נכון.

יוגב שמני: באמת מבחינתנו זה קל.

יעל סלנט: אני רוצה לשאול, הזכרת את מספר הכניסות.

יעל סלנט: האם יש לכם דרך בעצם לתת לוועדה, לתת לחברי הוועדה אולי נתונים על שירותים מקוונים וכמה כניסות יש אליהם, כדי שהוועדה תדע לבחור מתוך כמה שירותים אולי את השירותים שבהם היא רוצה באמת שתהיה הנגשה כדי שההנגשה תהיה רחבה?

יוגב שמני: בוודאי, בוודאי.

יוגב שמני: אנחנו יודעים את הנתונים על כל דף באתר gov.il, ועל כל שירות בדיוק כמה צרכו אותו.

יעל סלנט: אז אולי זה מה שצריך, הצלבה בין הנתונים שלכם לבין משרדי הממשלה, לעשות את הלינק הזה.

יוגב שמני: לכן כשישבנו באמת הצענו לפי השירותים הפופולריים שאנחנו יודעים.

יוגב שמני: לא הלכנו לשירותים שאזרחים פחות מגיעים אליהם, אלא לשירותים שיותר פופולריים כדי באמת, שוב, להעלות את המודעות בנושא החשוב הזה.

יעל סלנט: אז אולי באמת פה המפתח.

עידית סילמן: בבקשה, תהילה אראל מרשות האוכלוסין.

תהילה אראל: שלום, אני מצטרפת בכל מה שנוגע לסעיף הראשון בהצעת החוק.

תהילה אראל: קודם כול אנחנו מבינים כמובן את החשיבות.

תהילה אראל: אני מייצגת את רשות האוכלוסין וההגירה, יש גם את משרד הפנים שידבר, אני מבינה, מטעם הרשויות המקומיות.

תהילה אראל: אנחנו כאמור מבינים את הצורך.

תהילה אראל: יחד עם זאת, אנחנו מצטרפים ליתר משרדי הממשלה בכל הנוגע לצורך בהסכמת משרדי הממשלה להחלטת משרד הבריאות לגבי השירותים שיינתנו.

תהילה אראל: אנחנו גם מצטרפים לעניין שלאו דווקא זה צריך להיות בטפסים, אלא בכלל בשירותים.

תהילה אראל: ובנוגע לשני הטפסים שמצוינים בהצעת החוק, חשוב לנו להבהיר גם כאן שהטפסים האלה אלו לא טפסים מקוונים.

תהילה אראל: זאת אומרת שהטפסים שמצוינים, שזה תעודת זהות ודרכון, הם לא טפסים מקוונים.

מירב בן ארי: אני יודעת.

תהילה אראל: אלו טפסים שאנשים מגיעים לפקידים ועושים את זה באופן ממש פרונטלי, ולכן אלו לא טפסים רלוונטיים לצורך שמוזכר פה.

תהילה אראל: אנחנו כמובן שותפים לצורך הזה כל עוד זה לא פוגע בשירות, ולכן אנחנו חושבים שצריך למצוא פתרון אחר.

תהילה אראל: הפתרון שחשבנו עליו זה דווקא באפשרות של תשלומים, זאת אומרת שיש תשלומים מקוונים דרך ממשל זמין לדרכון או לתעודת זהות שאבדה למשל.

עידית סילמן: קנסות.

תהילה אראל: ודרך זה, זה מספר גדול מאוד של אנשים שנכנסים, ואחרי התשלום יש הודעת חיווי של למשל "התשלום בוצע בהצלחה", ואז שם יהיה איזשהו קישור, איזשהו באנר או משהו שיאפשר את הדבר הזה.

מירב בן ארי: אז איך תעשו את זה?

תהילה אראל: מה זאת אומרת איך?

תהילה אראל: זה דרך ממשל זמין.

תהילה אראל: בתיאום עם ממשל זמין נוכל לשבת ולראות איך אפשר לעשות את זה.

מירב בן ארי: בקיצר מי שהכי רלוונטי פה זה אתה מממשל זמין, נכון?

מירב בן ארי: אתה גם יודע כמה משתמשים יש, אתה יודע באיזה אתרים יש הכי הרבה זרימה, ואתה יכול להגיד לוועדה איך תעשו את זה, בלי קשר לסיבות שציינו, אלא איך תעשו את זה ובאיזה קונסטלציה.

מירב בן ארי: בגלל שדיברת לעניין אז אני גם לא אגיד למה לא הבאת את זה לפה כבר היום, כי אתה בינתיים לא - - - , אבל אתה גם באירוע וגם הכי רלוונטי פה.

מירב בן ארי: בוא נגיד שהיית צריך להביא לנו כבר משהו לפה.

יוגב שמני: אין בעיה, את הנתונים אני יכול להוציא ממש בקלות.

מירב בן ארי: לא רק נתונים, תגיד לי מה אתה מתכוון לעשות.

מירב בן ארי: היא אמרה מאוד מדויק על הבאנר בסוף.

יוגב שמני: אמשיך את מה שתהילה אמרה.

יוגב שמני: לדוגמה, בטופס תשלומים, אם אני משלם לדרכון הרי תמיד מתקבלים בחזרה לאימייל הקבלה ואישור התשלום, כבר בזה למשל להוסיף קישור.

יוגב שמני: דוגמה פשוטה.

יוגב שמני: אפשר ליישם את זה בקלות.

יוגב שמני: לפני שאני מתחיל לבצע איזשהו שירות מסוים יש לי דף שירות שמסביר לי איך אני יכול לצרוך את השירות, מה אני צריך, כמה זה עולה, וכן הלאה.

יוגב שמני: שוב, גם שם להוסיף איזשהו קישור.

יוגב שמני: יש לנו מספר דרכים, אמרתי שעשינו עבודה והצגנו כבר לחברים שיושבים פה בדיון.

יוגב שמני: אין שום בעיה כמובן להרחיב את זה.

יוגב שמני: מה אפשר לעשות בטווח קצר ומה בטווח היותר ארוך.

מירב בן ארי: אז מתי תעשו את זה?

יוגב שמני: תתקבל החלטה, עושים את זה במיידי, אין שום בעיה.

מירב בן ארי: החלטה של מי?

יוגב שמני: שוב, צריך לזכור שבסוף השירות הוא של המשרד, אנחנו מאפשרים את הפלטפורמה.

יוגב שמני: אני לא יכול להכניס עכשיו בשירות תשלום על דרכון בלי תיאום מול רשות האוכלוסין.

מירב בן ארי: אז בטופס שרציתי של הדרכון היה בכלל של התשלום.

תהילה אראל: הטופס שמצוין בהצעת החוק הוא לא לתשלום.

מירב בן ארי: בסדר, אני אתקן את זה, מה הבעיה.

מירב בן ארי: אמרתי לכם בהתחלה שתיקנתי חוקים בלי סוף.

מירב בן ארי: מה הבעיה, נעשה במקום טופס בקשה, טופס תשלום.

תהילה אראל: אז זה לא טופס.

תהילה אראל: נשנה את הסמנטיקה, אבל זה מה שחשוב לנו להבהיר פה, שזה לאו דווקא טפסים, זה גם שירותים אחרים שאפשריים לצורך שאתם אומרים.

מירב בן ארי: אבל בואו נתחיל ממשהו, אין לי כלום כרגע היום.

מירב בן ארי: מה הבעיה, נשנה את הכול לתשלום, "טופס תשלום", זה מורכב?

מירב בן ארי: נראה לי שהתעסקת בדברים יותר מסובכים, נכון?

מירב בן ארי: זהו.

עידית סילמן: אני רוצה לשמוע את צחי שלום ממרכז השלטון המקומי, בבקשה.

צחי שלום: בוקר טוב, אנחנו כידוע 257 רשויות בעלות מאפיינים שונים, חלקן משתמשות בטפסים מקוונים, חלקן לא.

צחי שלום: רובן לא משתמשות.

צחי שלום: יש לנו שוני מאוד גדול בין הרשויות, כמו שכולם יודעים, אין לנו את רשות התקשוב שמרכזת עבורנו את הנושא, אלא כל רשות בפני עצמה שוכרת לה חברה לביצוע חלק מהפעולות.

צחי שלום: אפילו יש רשויות שיש להן מספר סוגים של טפסים, כל טופס מנוהל בחברה אחרת, במערכת שונה.

צחי שלום: זה מאוד יקשה עלינו לשים בכל טופס, או כמעט בלתי אפשרי, לשים בכל טופס לינק.

צחי שלום: אז מה שאנחנו מציעים זה בעצם לפרסם את הדף של אד"י באתרי הרשויות, אם בקישור אם באיי-פריים, אם באיזשהו עיצוב אחיד, שזאת תהיה שפה אחידה בכל הרשויות, בכל האתרים.

צחי שלום: בעצם איזשהו דף שמפנה לתוך רישום וניהול הפרטים של אותו משתמש באתר של אד"י, כמובן בלי שמירה של פרטים אצלנו.

צחי שלום: נשמח אם זה יתקדם בחקיקה תחת התנאים הללו שלא מחייבים אותנו בתוך כל הטפסים אלא בפרסום באתרים של הרשויות עקב המורכבות.

צחי שלום: וככל שנוכל להרכיב עליהם ולפרסם את זה יותר אנחנו נשמח ונעשה כך.

מירב בן ארי: תמר, יש היום איזושהי רשות במדינת ישראל שבאתר היפה שלה יש הפניה לאד"י?

מירב בן ארי: יש לך רשות אחת כזאת?

צחי שלום: לא, נשמח לבצע.

תמר אשכנזי: אין.

מירב בן ארי: מה הבעיה?

מירב בן ארי: אתה כבר עושה אתר, חברה אזרחית עושה לך, זאת לא המדינה עושה, זאת לא רשות התקשוב.

צחי שלום: אני לא חושב שעברה איזושהי פנייה ever לרשות לפרסם את זה.

מירב בן ארי: אין בעיה.

מירב בן ארי: אני לא מאשימה.

עידית סילמן: מה יש לכם לדוגמה להציע שהוא באמת אחד הטובים שמכסה את כל חלקי האוכלוסייה, שאתה אומר שזה איזשהו טופס - - -

צחי שלום: אין לנו כזה דבר, כי כל רשות בעצם עוסקת - - -

עידית סילמן: חוץ מהאתר הראשי.

עידית סילמן: אין איזה דברים שהשלטון המקומי שאתה אומר - - -

ענת כהן שמואל: תשלום ארנונה.

עידית סילמן: תאגידי מים.

צחי שלום: תאגידי המים הן לא של הרשויות, הן גוף בפני עצמן.

עידית סילמן: ברור, אני רק אומרת.

עידית סילמן: אני לא יודעת כמה נכנסים, אגב.

עידית סילמן: אני בחיים לא נכנסתי.

צחי שלום: אצלם זה קצת יותר קל, הם לא נכנסים תחת הרשויות.

עידית סילמן: מה כן נכנס שלדעתך השלטון המקומי זאת זירה?

צחי שלום: נשמח לפרסם באתרים של מרכז השלטון המקומי.

מירב בן ארי: באתר של העירייה.

עידית סילמן: כשרושמים את הילדים שלנו לגנים או לבתי הספר, מה עם שם?

צחי שלום: הטפסים האלה מנוהלים עם בסביבות בין חמש לשש מערכות שונות, כשלכל רשות יש מערכת שונה שבעצם מבצעת רישום.

צחי שלום: זה חלק שהוא קל, הוא טופס אחד בודד.

צחי שלום: שאר הטפסים יכולים להיות של אותה רשות בחברה אחרת.

צחי שלום: מאחר שהנושא לא מוסדר בצורה מאוגדת, כמו שיש את רשות התקשוב ברשויות, לכן זה מורכב.

צחי שלום: נשמח לפרסם את זה באתרים, נשמח לפרסם את זה ככל שנוכל בטפסים מסוימים.

צחי שלום: אולי רישום זה דווקא החלק הקל, אבל הוא חד-פעמי.

צחי שלום: אני לא חושב שדווקא לזה אתם מכוונים, כי עושים רישום לגני ילדים אחת לשנה, ובזה מסתיים הרישום.

צחי שלום: דווקא האתרים הרשותיים יותר מבוססים עם יותר נכנסים, ונוכל לעשות שם פרסום קצת יותר טוב.

מירב בן ארי: תמר, את צריכה לשבת עם צחי, נכון?

תמר אשכנזי: כן.

צחי שלום: כן, בשמחה.

צחי שלום: מבחינתי מחר נשים באתרים של מש"מ ישר איי-פריים.

עידית סילמן: כן.

מירב בן ארי: ולראות איך אתם יכולים לחבור ביחד לרשויות.

מירב בן ארי: אל תחכי לממשלה.

מירב בן ארי: אם תחכי לממשלה זה ייקח כנראה עוד שמונה שנים.

עידית סילמן: תראי, כבר.

עידית סילמן: השלטון המקומי פה איתנו.

תמר אשכנזי: לגבי העיריות, אני חושבת שראש עיריית חולון התחיל או רצה, הוא היחיד.

עידית סילמן: אתה יודע מה, כל רשות מקומית שתכניס אנחנו גם נפתח את הוועדה ונפרגן לה פה.

מירב בן ארי: נשלח לה תעודת הוקרה.

צחי שלום: אני אשמח להוציא.

עידית סילמן: השלטון המקומי פה תומך בעשייה של הכנסת, אנחנו שמחים בזה.

עידית סילמן: כל מה שייכנס לתוך עירייה כזאת או אחרת נשמח לפתוח את הוועדה ולהגיד תודה רבה לעיריית - .

מירב בן ארי: תודה רבה.

מאיר ברודר: אז אני רוצה לתת קרדיט פה לעיריית - - -

מירב בן ארי: למי?

מירב בן ארי: לעיר?

עידית סילמן: למי מגיע?

מאיר ברודר: לעיריית מודיעין - - -

עידית סילמן: יאללה, עיריית מודיעין, זה מודיעין-מכבים-רעות.

מירב בן ארי: חיים ביבס.

מאיר ברודר: אני בקשר עם סגן ראש העיר מויש לוי, שהוא בעצמו תרם כליה, זה קרוב לליבו, ואנחנו מקדמים באמת – אבל זה באופן אישי עם העירייה.

מאיר ברודר: באמת חשבנו על רישום, כי זאת תפוצה מאוד מאוד רחבה, אז מגיע קרדיט.

עידית סילמן: יפה.

עידית סילמן: טוב מאוד.

עידית סילמן: אז קרדיט גדול לעיריית מודיעין-מכבים-רעות.

מירב בן ארי: בואי, לא גדול, עד שלא נראה את זה אל תמהרי לתת קרדיט.

מירב בן ארי: עד שלא נראה את זה באתר לא מקבלים תעודת הוקרה.

עידית סילמן: אה, הוא אמר שעוד אין, אבל מקדמים.

עידית סילמן: עיריית מודיעין, פרגנו לכם הרבה, בואו נראה.

עידית סילמן: לא תעודה, בואי, לא נוציא 200 ומשהו תעודות, אבל נפרגן להם פה בכיף.

מירב בן ארי: נשלח לו איזה אות הלוחם.

צחי שלום: כמובן שאני רוצה שיהיה לנו נוסח אחיד ושלא יהיו הבדלים, אז נתאם את ההגשה.

צחי שלום: נשמח גם לקבל איזשהו נוסח אחיד בשפה הערבית למגזר.

עידית סילמן: תקשיב, מאיר, מה שאתם עושים בעיריית מודיעין-מכבים-רעות - - -

מאיר ברודר: אבל הוא דיבר על משהו אחר, הוא לא דיבר על טופס מקוון.

מאיר ברודר: הוא דיבר על כך שבאתר של העירייה יהיה קישור.

מאיר ברודר: מה שאני מנסה לקדם עם עיריית מודיעין זה ממש בחיבור לטופס מקוון.

עידית סילמן: הבנתי, להוציא פושים קדימה.

יעל סלנט: הוא ביקש אם אפשר לעזור להם לנסח משהו אחיד.

עידית סילמן: אם אפשר לעזור להם לקבל את מה שאתם עושים.

עידית סילמן: תמר, ד"ר אשכנזי, יש לכם פה משימה.

עידית סילמן: ותודה רבה לשלטון המקומי.

עידית סילמן: האמת שהשלטון המקומי יודע להוכיח את עצמו, גם בקורונה הוא הוכיח את עצמו, הם יודעים לעבוד.

צחי שלום: תודה על המחמאה.

עידית סילמן: אז כיף שבאת, באמת.

עידית סילמן: אנחנו עוברים לאיריס מהמוסד לביטוח לאומי.

עידית סילמן: היכן את יושבת, בירושלים?

עידית סילמן: במטה?

איריס אליאסיאן: לא, אני בעבודה, אנחנו שייכים למשרד הראשי, למינהל תקשוב מערכות מידע.

איריס אליאסיאן: יחידת האינטרנט יושבת שם.

איריס אליאסיאן: העניין הוא כזה, כולנו בעד והכל בסדר, אז אני אחסוך את המילים האלה ואני אתמקד יותר בעשייה.

עידית סילמן: האמת שלכם את הטפסים הכי רלוונטיים, אז בואי נשמע.

איריס אליאסיאן: לפני הטפסים יש אתר שיש לו רק בשנת 2021 כ-50 מיליון כניסות לאתר, ושלא לדבר על מה שהיה בשנת 2020.

איריס אליאסיאן: אז יש אצלנו חשיפה מאוד גדולה, ואנחנו מוכנים בלי לחכות לחקיקות או להסכמים לבחון את הדברים האלה ולהתחיל.

עידית סילמן: את שומעת, חברת הכנסת?

מירב בן ארי: תני לי רגע לראות את זה, תירגעי, כי את יותר מדיי מתלהבת כשעוד לא ראיתי כלום.

עידית סילמן: היא מוכנה.

עידית סילמן: קדימה.

איריס אליאסיאן: יש דברים כאלה, תתפלאי.

מירב בן ארי: אני רוצה לראות את זה.

מירב בן ארי: אני מאמינה לך, אני גם מאמינה למנכ"ל שלך, אבל אני רוצה לראות, ואחרי זה שסילמן תעוף.

איריס אליאסיאן: את תראי.

איריס אליאסיאן: אגיד לך מה אנחנו הולכים לעשות.

עידית סילמן: וואלה, מירב, הרגת אותה, היא באה פה בטוב.

מירב בן ארי: אין אצלי, אני חמודה, יש לי ארבע שנים של ניסיון עם משרדי ממשלה, מצטערת.

עידית סילמן: איריס, מחילה, מחילה.

מירב בן ארי: החדשים הם נלהבים, אני רוצה לראות, ואז אני אתן לך את כל הקרדיט.

עידית סילמן: איריס, מחילה.

איריס אליאסיאן: חברת הכנסת בן ארי, אולי אני נראית צעירה אבל אני ממש לא צעירה, אני עובדת - - -

מירב בן ארי: לא, דיברתי על סילמן.

עידית סילמן: היא התכוונה אליי שאני צעירה ושאני מתלהבת מזה שאת רוצה לסייע.

עידית סילמן: והיא אומרת, בואי, כמה רצו לסייע לי ולא סייעו עד היום.

עידית סילמן: לא נורא, בואי תראי לה שאת יודעת לעזור.

איריס אליאסיאן: אני רוצה באמת לעשות את זה בצורה פרקטית, להגיד איך אנחנו נעשה את זה.

איריס אליאסיאן: יש לנו אתר עם המון חשיפות, יש לנו קבוצה של רפרנטים, גם בזום נמצאים פה נציגים של מינהל הגמלאות שלנו.

איריס אליאסיאן: נעבור נושא נושא, ובמקומות שאנחנו יכולים להכניס, אנחנו נכניס.

איריס אליאסיאן: זה ברור לכם שאני לא יכולה להכניס באתר של שארים שעוסק עכשיו בבן זוג, בבת זוג שאיבדו מישהו שמת ולהגיד בוא תתרום.

עידית סילמן: לא לעניין.

איריס אליאסיאן: צריך לגלות גם רגישות.

עידית סילמן: רגישות ואמפתיה.

איריס אליאסיאן: בדיוק.

איריס אליאסיאן: יש לי סוללה של 35 עובדים שמתחזקים את האתר שלנו.

איריס אליאסיאן: האתר שלנו לא יושב ב-gov, הוא אתר אישי שלנו בביטוח לאומי שמתוחזק בביטוח לאומי, ולכן אנחנו יותר גמישים בעסק הזה.

איריס אליאסיאן: אשמח, לא יודעת מתי יהיה דיון, אבל לפחות להראות בתוך האתר שהכנסנו את הלינקים האלה לתוך האתר של אד"י.

איריס אליאסיאן: שלב שני זה השלב של הטפסים המקוונים.

איריס אליאסיאן: דיברתם על איפה יש את המקומות הכי חזקים, אז אצלנו בנושאים של אבטלה, בנושאים של לידה, הטפסים המקוונים האלה הם מאוד מאוד חזקים.

איריס אליאסיאן: אנחנו עובדים על התשתית של שרת הטפסים הממשלתית, כמו כל משרדי הממשלה.

איריס אליאסיאן: זאת גם ההזדמנות להגיד שהתשתית מצוינת ונותנת שירות להרבה אזרחים במדינה, וגם טיפה התקדמנו ועובדים היום כבר יותר באופן עצמאי על התשתית הזאת.

איריס אליאסיאן: אז מבחינתנו אנחנו יכולים בכל טופס חדש שאנחנו מכניסים, כי זה בידיים שלנו להכניס את ההפניות האלה.

מירב בן ארי: כמה זמן לדעתך?

איריס אליאסיאן: זה החלק היותר איטי.

איריס אליאסיאן: יש פה משהו שאת יכולה לעשות בטווח המיידי.

מירב בן ארי: מה את יכולה לעשות בטווח המיידי?

איריס אליאסיאן: בתוך האתר שלי, בתוך האתר btl.gov.il אני יכולה לעשות באופן מיידי.

עידית סילמן: יפה.

מירב בן ארי: יופי, אז זה בהפניה מתוך האתר של בטל"א.

מירב בן ארי: ומה לגבי טפסים?

איריס אליאסיאן: לגבי טפסים מקוונים, כרגע אנחנו קצת עסוקים בכל שינויי החקיקה וסירוב טופס 100, וכל מיני עניינים כאלה שאתם בטח יודעים ומודעים.

איריס אליאסיאן: את הדברים האלה לא נוכל ליישם לפני תחילת השנה, לפני תחילת 2022.

מירב בן ארי: בסדר.

איריס אליאסיאן: זה מבחינתי בטווח הרחוק יותר.

איריס אליאסיאן: בטווח המיידי, בטווח של חודש-חודשיים הקרובים בתוך האתר שלנו.

מירב בן ארי: אם ביטוח לאומי יכול לשים הפניה באתר שלו, למה בעצם האתרים של משרדי הממשלה לא יכולים?

איריס אליאסיאן: זה בדיוק מה שרציתי להגיד, שאחרי שאני מסיימת לדבר על הצד הפורמלי, אני לא מבינה, ואני אומרת לקולגות שלי במשרדי הממשלה: למה להקשות על כל דבר?

איריס אליאסיאן: לא צריך לחכות לחקיקות ועניינים.

איריס אליאסיאן: אלו דברים שכולנו מבינים את ההיגיון ואת הרציונל ואת החשיבות של הדבר הזה.

איריס אליאסיאן: ואני חייבת להגיד שהדיון הזה שכנע אותי לחתום על כרטיס אד"י.

מירב בן ארי: כל הכבוד.

עידית סילמן: הופה, איריס.

מירב בן ארי: את תירגעי עם תעודות ההוקרה שלך.

עידית סילמן: ד"ר תמר אשכנזי, היינו צריכים לעשות את זה דיון רב ועדתי, אבל בסדר.

עידית סילמן: תשמעי, איריס, האמת שהיית מאוד נחמדה אלינו, ובכללי מאוד חיובית, למרות שזה הביטוח הלאומי.

עידית סילמן: סתם, אמא שלי עבדה בביטוח הלאומי, הכול בסדר.

עידית סילמן: אז תודה רבה לך, ונקווה שעוד משרדים יהיו כמוכם.

עידית סילמן: יחידת התקשוב, ראו, הינה, איזה פלא יש לנו פה.

עידית סילמן: שירותי בריאות כללית, ד"ר גיל אדמון מנהל מחלקה למדיניות רפואית, אגף רפואה, חטיבת הרפואה בהנהלה הראשית, בבקשה, תחדש לנו מה כללית יכולים לעזור – הרי לכללית יש ארבעה נקודה משהו מיליון מבוטחים – או שהם כבר עוזרים.

גיל אדמון: בוקר טוב, יושבת-הראש חברת הכנסת סילמן, חברת הכנסת בן ארי, תמר אשכנזי, שלום, מה שלומך?

גיל אדמון: באמת תודה על האפשרות להשתתף בדיון החשוב.

גיל אדמון: זה מסוג ההצעות והדיונים שאתה אומר: זה כל כך חשוב ונדרש, למה זה לא היה כבר מזמן?

גיל אדמון: אז שלושה דברים טכניים.

עידית סילמן: כי לא הייתה מירב בן ארי שתשים חקיקה, נו, מה, זה קצת ברור, לא?

גיל אדמון: בהחלט.

גיל אדמון: לפניי מונח החוק להשתלות איברים.

גיל אדמון: שניים-שלושה דברים טכניים.

גיל אדמון: אחד, בחוק יש סעיפים שמדברים גם על חזרה מהסכמה, אז צריכים לזכור שאם אנחנו מנגישים את ההסכמה אנחנו צריכים בהתאם גם להנגיש את האפשרות לחזרה מהסכמה.

גיל אדמון: דבר שני, יש מה שנקרא מאגר מידע בפרק ז' בחוק, אנחנו צריכים לראות בהיבט הטכני שבכל דרך שבה מישהו יעשה כרטיס אד"י בצורה מקוונת, בסופו של דבר יהיה תהליך של קישור למאגר המידע בדרכים מאובטחות.

גיל אדמון: והדבר השלישי זה מה שאמר איש הסייבר לגבי הנושא של ההזדהות, בהחלט צודק, לא נרצה מצב שמישהו יחתום על כרטיס אד"י למישהו אחר.

גיל אדמון: אבל יש לזה שני פתרונות.

גיל אדמון: אחד, אם אתה נכנס לאתר מאובטח מלכתחילה עם הזדהות מלאה זה דבר אחד, ואם לא, יש דרכים לזיהוי על ידי שליחת אס.

גיל אדמון: אם.

גיל אדמון: אס, מייל, טלפון אישי, ויש דרכים לגשר על העניין הזה.

גיל אדמון: שני נושאים מהותיים.

גיל אדמון: אחד, ככל שאנחנו מגדילים את הזמינות והנגישות או את הקישור הזה להרשמה אנחנו גם צריכים להימנע מזילות.

גיל אדמון: זאת אומרת שזה לא יהיה באתר המכירות של שופרסל, וזה גם לא יהיה כמו שנאמר קודם לשאירים או למישהו שנפטר חס וחלילה.

גיל אדמון: מצד שני צריך להיות פה איזשהו הקשר, גם למשל מי שעושה ביטוח חיים, ביטוח חובה, ביטוח בריאות, ביטוח לאומי, יחי ההבדל, זה סוג אחר של ביטוח.

גיל אדמון: זאת אומרת, ככל שיש הקשר שמכוון לנושא הזה אז גם הדעת תינתן יותר באופן רציני וגם נמנע זילות בעניין הזה, ויכול להיות שגם דרך האפליקציות של הקופות.

גיל אדמון: אנחנו צריכים לבדוק את הנושא הזה, שאלת לגבי מה כללית יכולה לתרום, האם דרך האפליקציות של כל הקופות ליצור קישור לחתימה על כרטיס אד"י.

גיל אדמון: זה גם אינטרס של המבטח והמטפל, זה ברור לכולם.

גיל אדמון: והנושא המהותי האחרון, מתוך החוק להשתלת איברים סעיף 28, כתוב שמנכ"ל משרד הבריאות או מי שהוא הסמיך, דהיינו המנהל, לאחר התייעצות עם ועדת ההיגוי של המרכז להשתלות, הם אלה שיקבעו את הדרכים למתן הסכמה.

גיל אדמון: לצורך העניין, ההסכמה יכולה להיות פרונטלית ויכולה להיות וירטואלית, ואם הסעיף הזה רשום בחוק, כדי לעשות הסכמה וירטואלית למה צריך שינוי חקיקה או תקנה?

גיל אדמון: לדעתי זאת פשוט הסכמה בין משרדית וקביעת התהליך, ולצאת לדרך.

גיל אדמון: תודה רבה.

עידית סילמן: תודה רבה.

עידית סילמן: החוק נמצא פה איתנו.

עידית סילמן: כרגע אין לנו עוד איזשהו מישהו, אז נסכם, מירב, ברשותך.

מירב בן ארי: רגע, לפני הסיכום.

מירב בן ארי: אני לא מצליחה להבין.

מירב בן ארי: בואי נדבר.

מירב בן ארי: לא מסכמים את הדיון עד שאני אבין מה - - -

עידית סילמן: אני רוצה לסכם ולומר מה יש עד כה בינתיים.

מאיר ברודר: אפשר לפני זה רק הערה חשובה?

עידית סילמן: כן, בבקשה.

מאיר ברודר: פשוט בהמשך גם לדברים של הדובר האחרון וגם של רועי.

מאיר ברודר: בסוף יש פה פרוטוקול ובסוף אולי יש פה אנשים שרואים אותנו, לגבי החשש שאנחנו מכניסים היום למאגר אנשים בלי ידיעתם או שמישהו אחר כתב את הפרטים שלהם, אז אני רוצה שתכירו, שתנוח דעתם, שהיום יש לנו כבר קישור מקוון.

מירב בן ארי: איפה?

מאיר ברודר: 70% מהחתימות נעשות דרך הקישור המקוון.

ענת כהן שמואל: באתר של אד"י.

מאיר ברודר: מעל 100,000 איש בשנה.

מירב בן ארי: אבל זה ברור.

מאיר ברודר: התהליך אצלנו הוא שבסוף אחרי שאנחנו מקבלים את הפרטים, אנחנו מוודאים, עושים הצלבה מול מרשם האוכלוסין.

מאיר ברודר: אנחנו בודקים התאמה בין מה שרשום בטופס לבין הפרטים.

מאיר ברודר: אם יש איזושהי אי התאמה אנחנו מרימים טלפון, מבררים עם החותם.

מאיר ברודר: בסוף התורם מקבל כרטיס, חתימה על כרטיס אד"י מצורף עם מכתב הסבר, שכתוב במפורש שאם נפלה שגגה וזה לא הוא, או שהוא לא ביקש, את האפשרות של לפנות ואיפה להתקשר.

מאיר ברודר: בסופו של דבר המקרים אפסיים.

מאיר ברודר: המסר שאני רוצה להעביר פה, שגם במנגנון הקיים אין מצב שאנחנו מכניסים למאגר מישהו שזה בניגוד לרצונו, ויש לנו את הדרכים להבטיח ולוודא שכך הם פני הדברים.

מאיר ברודר: תודה.

מירב בן ארי: אז לפני הסיכום, קודם כול אני רוצה להגיד שני דברים, ואחרי זה תגידי איך את רוצה, ונעשה על זה שיח.

מירב בן ארי: הבנתי את הטעות של החוק.

מירב בן ארי: הבנתי.

מירב בן ארי: עם כל הביקורת שיש לי עליכם הבנתי גם למה אתם באירוע, כי בחוק עצמו כתוב להסכמה.

מירב בן ארי: אז קודם כול, הכול בסדר, אחריות שלי.

מירב בן ארי: אמרתי גם בתחילת דבריי שמרבית החוקים שלי, למה מרבית?

מירב בן ארי: כולם עברו שינויים מהכותרת – והיא יודעת, היא הייתה איתי פה הרבה זמן – עד אפילו לפרסום החוק.

מירב בן ארי: אז הכול שריר ואפשרי מבחינת תיקון.

מירב בן ארי: אז קודם כל ההפניה היא לא להסכמה, ההפניה היא לאתר אד"י.

מירב בן ארי: לפני הכול, זאת טעות שלי גם בתוך החוק.

מירב בן ארי: אבל בסדר, נתקן, אתם יודעים מה זה, כולכם הייתם פה בהליכי חקיקה, אני מניחה, רובכם.

מירב בן ארי: אז קודם כול, גברתי היושבת-ראש, החוק צריך לעבור תיקון גם בכותרת שלו "הפניה לאתר אד"י לתרומת איברים", וזה יורד הלאה והלאה בטפסים.

מירב בן ארי: זאת המהות.

מירב בן ארי: והדבר השני שרציתי להגיד זה שכל התיקונים שלי יהיו על פרוצדורות, על טופס תשלומים, כי בתשלומים יש התקשרות של מיילים, שולחים לו קבלה, יש יותר את זה מאשר כשהוא ממלא טפסים.

מירב בן ארי: והדבר השלישי, אתם צריכים, נציגי המשרדים, לצאת מפה וללכת למשרד, ולפעם הבאה שיש דיון לבוא לפה ולהגיד: הינה באתר, נגיד באתר של משרד הבריאות, יש הפניה לאד"י?

מירב בן ארי: במשרד הבריאות?

תמר אשכנזי: יש באתר של המשרד, אבל לא בטפסים מקוונים.

מירב בן ארי: שנייה, חכי, יש לי כאן משרדים בכלל בלי הפניה באתר, לפחות במשרד הבריאות יש?

תמר אשכנזי: ברור, ברור.

מירב בן ארי: אז, הינה, קחו דוגמה ממשרד הבריאות, משרד התחבורה, משרד הפנים, שיש לכם הרבה מה שנקרא traffic, כמו שאומרים בשפה המקצועית, באתר, כבר לשים באתר.

מירב בן ארי: זה לא מורכב.

מירב בן ארי: ועכשיו, הנושא השני הוא הטפסים.

תמר אשכנזי: רק מילה.

תמר אשכנזי: אל תסתפקו בזה.

תמר אשכנזי: הכותרת הזאת לא מביאה את - - -

מאיר ברודר: יש לנו נתונים כמה זה בסוף מביא לחתימה.

מאיר ברודר: יש הרבה יותר כניסות, אבל בפועל זה לא מביא הרבה חתימות.

מירב בן ארי: בטפסים.

מאיר ברודר: זה טוב, ובטח למי שאין טפסים מקוונים אז נשמח.

מירב בן ארי: אז בטפסים של משרד הבריאות גם אין, נכון?

מאיר ברודר: אין.

מירב בן ארי: זה מה שנקרא אם בארזים נפלה שלהבת.

מירב בן ארי: למה במשרד הבריאות בטפסים אי-אפשר לשים הפניה לאד"י?

מאיר ברודר: נסביר אחרי זה.

תמר אשכנזי: אחר כך.

מירב בן ארי: אה, ליצמן, הבנתי.

מירב בן ארי: יש שר בריאות חדש מגויס, הראה בפודיום כשענה לי שיש לו כרטיס אד"י, שהוא מצטרף, שהוא פעיל.

מירב בן ארי: אני בטוחה שבעבודה טובה עם ניצן אפשר יהיה לעשות את זה בטפסים הרבה יותר מהר מהחוק ומהחלטת הממשלה, זה דבר ראשון.

יוגב שמני: אפשר רק נקודה קטנה, תיקון קל שחשוב לכולנו?

יוגב שמני: לקרוא לזה שירותים דיגיטליים, כי אז זה יכלול גם שירותי תשלום, גם טפסים, גם אתרי אינטרנט, זה הרבה יותר רחב וישרת את המטרה של כולנו.

מירב בן ארי: אין בעיה.

מירב בן ארי: אז אני מצפה מגברתי היושבת-ראש שתיתני כאן סד זמנים שבו יתכנסו משרדי הממשלה, יבינו שהאירוע הוא כבר אחר.

עידית סילמן: כן, בהחלט.

מירב בן ארי: הינה, זה גם נאמר לפרוטוקול וגם אמרתי לכם גם בזום, זאת לא הסכמה.

מירב בן ארי: זה חשוב לי מאוד, כי זאת טעות בחוק.

עידית סילמן: לפני שנסכם אני רוצה את גלעד שץ יועץ השר חילי טרופר, שיכול לעדכן על עבודה שכבר עשו עם החלטת הממשלה ואת לוחות הזמנים, אם יש.

עידית סילמן: גלעד, בבקשה, במה אתה יכול לעדכן אותנו?

גלעד שץ: לא תכננתי לדבר, אבל ראיתי שעלו שאלות על לוחות הזמנים, אז אני אגיד מה כבר עשינו.

עידית סילמן: הזכירו אתכם אז כדאי.

גלעד שץ: באמת יצרנו קשר עם ממשל זמין וגם עשינו את הקישור בין האנשים הטכניים של ממשל זמין לבין האנשים הטכניים של המרכז להשתלות, וכבר היו כמה דיונים, וממש דיברנו עד רמת הפרטים עצמם של האפשרויות.

גלעד שץ: כבר קיבלנו רשימה של השירותים הממשלתיים הנפוצים, הכי נחוצים.

גלעד שץ: ביקשנו לקבל גם מה השירותים הכי נפוצים בכל משרד.

גלעד שץ: ועכשיו אנחנו מתחילים בעצם את ההידברות עם כל משרד ומשרד מה מתוך השירותים האלה נכניס להחלטת הממשלה.

גלעד שץ: זה ממש נמצא כבר בעבודה.

גלעד שץ: לוח הזמנים שאנחנו מתכווננים עליו הוא להעביר החלטת ממשלה בדצמבר.

גלעד שץ: הרעיון זה ממש - - -

עידית סילמן: חודש הבא.

גלעד שץ: כן, לוח זמנים של שבועות.

עידית סילמן: מירב, את החלטת הממשלה הם רוצים בדצמבר, זה אומר בחודש הבא.

מירב בן ארי: יהיה כאן דיון בוועדה.

מירב בן ארי: אנחנו לא עובדים אצל הממשלה, אנחנו רשות נפרדת.

עידית סילמן: זה מה שהוא אומר.

גלעד שץ: חד-משמעית.

מירב בן ארי: שיעור ראשון בהפרדת רשויות.

מירב בן ארי: אנחנו ממשיכות, את תביאי לפה את משרדי הממשלה במקביל.

מירב בן ארי: גם בהחלטת ממשלה, יש לה שיניים או שהיא אומרת nice to have?

גלעד שץ: המשפט הבא שלי הוא שאנחנו מברכים על העובדה שזה קורה במקביל.

מירב בן ארי: ברור, גם חילי באירוע.

גלעד שץ: אנחנו מברכים על שיתוף הפעולה.

גלעד שץ: כבר נפגשנו עם חברת הכנסת בן ארי.

מירב בן ארי: נכון.

גלעד שץ: אנחנו שמחים לעשות את זה ביחד.

גלעד שץ: מה שחשוב לנו זה טובת העניין.

גלעד שץ: ובהמשך ישיר לזה, נשמח גם שבכל הפגישות והתיאומים גם עם משרדי הממשלה, חברת הכנסת או נציג של חברת הכנסת מוזמנים לקחת חלק.

מירב בן ארי: כן, סיכמנו את זה.

מירב בן ארי: אתה צריך לשים אותי בלופ של האירוע הזה.

עידית סילמן: בסדר.

עידית סילמן: נסכם.

עידית סילמן: מירב, נסכם ונגיד שיש כאן באמת רצון טוב להקל בהנגשה, להעלות את המודעות, לייצר את אותה סולידריות וערבות הדדית, וכמובן מתבקשת חקיקה שהגיעה אחרי שמ-2013 הנושא דובר דובר ולא קודם.

עידית סילמן: יש רצון גם לחברת הכנסת מירב בן ארי לקדם את זה בהחלטת ממשלה או בכל דרך שלא תהיה, כל עוד זה יהיה באמת בהסכמה בהתאם לאותה החלטת ועדת שרים לחקיקה, שסוכם כי המשך החקיקה ייעשה בתיאום עם משרד הפנים, הרשות לתקשוב ממשלתי ומערך הסייבר.

עידית סילמן: לאור זאת ובהתאם לזאת, נבקש מכולם מהמשרדים השונים – שדיברו על רצון לגמישות שאותה חקיקה פחות מאפשרת, את אותה הנגשה, שהיא אמצעי וכדומה – להופיע כאן בעוד שבועיים.

עידית סילמן: אנחנו בינתיים מקדמים את אותו תהליך שנמצא כאן בתוך הוועדה.

עידית סילמן: אבל לאור בקשותיכם גם, ולאור הרצון של השר, ולאור הרצון של המשרדים השונים – והעלו כאן הרבה רעיונות, הרעיון של ביטוח לאומי שעלה כאן שהוא כמובן מבורך.

עידית סילמן: הם יציגו לנו מה הם עשו עוד שבועיים, בואי נראה.

עידית סילמן: הם גם דיברו על זה שהם יכולים להכניס את זה לתוך האתר, ל- btl.gov.il.

עידית סילמן: נשמח שבעוד שבועיים הם יבואו ויראו את זה כאן.

עידית סילמן: השלטון המקומי יראה איך הם התקדמו.

עידית סילמן: יש לכם את האפשרות, תמר, מאיר, באמת לעבוד מולם, לראות אם אפשר גם להתקדם על הדבר הזה, ואיך, ונשמח שתציגו לנו.

עידית סילמן: באמת נשמח לפרגן.

עידית סילמן: ובנוסף, רשות התקשוב הממשלתי, נשמח לקבל מכם את הדרך שבה אתם רוצים לייצר את זה מבחינת חוויית המשתמש, איזה עיצוב שירותי אתם רוצים לעשות שם, ומה יכול באמת להוסיף כדי שכמה שיותר אנשים יקליקו וייכנסו לתוך האתר, וזה יהיה טוב לאד"י.

עידית סילמן: אתם יכולים להביא לכאן דוגמה.

עידית סילמן: שבועיים זה המון זמן לרשות תקשוב.

שי גלברג-סומך: שבועיים זה מעט, אני מדבר כאן עם החברים שלידי.

שי גלברג-סומך: אפשר תקופה קצת יותר ארוכה?

שי גלברג-סומך: שלושה-ארבעה שבועות?

עידית סילמן: שלושה שבועות.

מירב בן ארי: שלושה שבועות מקסימום.

מירב בן ארי: החוק הזה מונח כבר חמישה שבועות.

עידית סילמן: בואו נעשה שלושה שבועות.

עידית סילמן: אני חושבת שלא צריכה להיות בעיה בנושא של תשלומים מקוונים, אז באמת בתיאום עם ממשל זמין, מה אפשר, איפה אפשר.

עידית סילמן: תקשיבו, אנחנו לא צריכים הרבה, אנחנו צריכים מעט שמכיל את המרובה, בסדר?

עידית סילמן: אנחנו צריכים מעט שמכיל את המרובה.

עידית סילמן: גם לטובת הסייבר זה נכון, מעט שמכיל את המרובה, נכון?

עידית סילמן: יפה.

עידית סילמן: אז נתקדם לפי זה.

עידית סילמן: נשמח לראות את המשרדים השונים שביקשנו ודובר עליהם כאן.

עידית סילמן: אז האמת שיש כאן את הנושא של משרד הפנים עם תעודות זהות, וכדומה; יש כאן את משרד התחבורה.

מירב בן ארי: תשלום.

עידית סילמן: אתם יודעים מה, אולי יש עוד משרדים שאתם יכולים לשער ולהעלות על דעתכם.

מירב בן ארי: אני חושבת שאפשר כמובן גם באמצעות החלטת הממשלה להכניס את כל הטפסים של תשלום של כל משרד.

עידית סילמן: דיברנו על זה, אפשרות של תשלומים מקוונים, אמרנו שהם יציגו לנו.

מירב בן ארי: טפסים של תשלומים מקוונים, וגם הפניה באתר, ברור.

עידית סילמן: דיברנו, דיברנו.

עידית סילמן: מירב, הצגתי את האפשרות של תשלומים מקוונים בתיאום עם ממשל זמין, מה ואיפה, בסדר?

עידית סילמן: משרד הביטחון הציעו לנו באתר המילואים.

מירב בן ארי: אגב, בכל הרשויות המקומיות, עזבי את ההרשמה לצהרון, יש את התשלומים, גם שם אפשר לעשות, ובמשרד הביטחון עם אנשי המילואים, גם הוא צריך להציג לך את.

עידית סילמן: כן, זה מה שאמרתי, שאת אתר המילואים נשמח לראות.

עידית סילמן: אפשר לעשות אפילו מצגת דמה של איך הדברים יכולים להיראות.

עידית סילמן: עבדתי פעם בשיווק, זה ממש פשוט.

מירב בן ארי: אולי תיתני להם טיפים לשיווק באתרים.

עידית סילמן: זה ממש פשוט.

יוגב שמני: אנחנו יודעים.

עידית סילמן: ואתם יודעים את זה, אני לא צריכה להגיד.

מירב בן ארי: תיארתי לעצמי שאתה יודע יותר טוב מסילמן.

יוגב שמני: חלילה.

מירב בן ארי: לא, זה בסדר, אתה יודע.

עידית סילמן: תראו, אגיד לכם את האמת, כל דבר, וכן אני אומרת גם לאחרים וגם למי ששומע אותנו עכשיו, כל דבר שנוכל לעזור ולקדם את הבריאות של אזרחי מדינת ישראל, כדי לגרום לאזרחים להיות בריאים יותר, כדי להיות מטופלים בידיים טובות, וזה יכול להתקדם דרך לינקים או דרך משהו שהוא באמת מסודר ומאורגן, נשמח לעזור.

עידית סילמן: אני חייבת להגיד שקופות החולים, שמכסות את כל אזרחי מדינת ישראל בצורה כזו או אחרת, וגם יש להם אינטרס לתוך הדבר הזה, נשמח לקבל גם מהם, אז, ענת, לרשום לתוך קופות החולים.

עידית סילמן: אני חושבת שגם כללית, גם מאוחדת, גם מכבי.

ענת כהן שמואל: הוא דיבר על האפליקציות שלהן.

עידית סילמן: כן.

עידית סילמן: באפליקציות או - - -

מירב בן ארי: אפליקציות זה כבר הדור הבא.

ענת כהן שמואל: אבל הוא הציע לבדוק להכניס את זה לאפליקציות של הקופות.

מירב בן ארי: נהדר.

מירב בן ארי: כל פלטפורמה.

עידית סילמן: אגיד לך מה הכי קל.

עידית סילמן: כל קופת חולים היום מנסה לשווק את עצמה ומורידה בולטים לכל מקום, את יודעת, זה תמיד יכול להיות כחלק משירות נגיש, כחלק משיווק.

עידית סילמן: אנחנו באמת מבקשים לנסות לחשוב על המקומות הטובים ביותר, שמגיעים לפלחים רחבים ביותר של האוכלוסייה, שמציעים את אותם שירותים.

עידית סילמן: בסופו של דבר קופות החולים הן אלה שפונות לד"ר תמר אשכנזי ומבקשות את הסיוע שלה.

תמר אשכנזי: אצלם יש בתי חולים ומבצעים השתלות, ויש להם אינטרס, אבל שאחרים יעשו את העבודה.

תמר אשכנזי: בהחלט אפשר לבקש.

עידית סילמן: נכון, בשמחה.

עידית סילמן: אני חושבת שקופות החולים - -

תמר אשכנזי: הראשונות שצריכות.

עידית סילמן: - - הן הראשונות שצריכות לקפוץ למים פה, ולכן אני רוצה שהוועדה תוציא לקופות החולים בקשה שהם יביאו לנו את הרעיונות שלהם, ואיפה כל אחד חושב ליישם את זה.

עידית סילמן: בסוף כולם מגיעים לתמר ומבקשים את העזרה שלה, נכון, ד"ר אשכנזי?

תמר אשכנזי: נכון.

עידית סילמן: וצריכים את העזרה שלה.

עידית סילמן: אז הכי טוב שהם יעזרו לעצמם קודם, ואנחנו גם נעזור להם פה.

עידית סילמן: ויחידת התקשוב, במה שהיא תוכל תעזור להם גם.

עידית סילמן: אבל קופות חולים זה ככה, כי יש להן יחידות שיווק, יחידות דיגיטל, הן יודעות לעשות את העבודה.

עידית סילמן: הקורונה הקפיצה מדרגה את כל הנושא של הזמינות והתקשוב והדיגיטל, אז אין סיבה שלא.

עידית סילמן: זהו, מירב?

עידית סילמן: השם עמכם?

מירב בן ארי: השם עמכם.

עידית סילמן: יברכך השם.

עידית סילמן: תודה רבה.

עידית סילמן: אני נועלת כאן את הדיון.

עידית סילמן: תודה לכל הבאים.

עידית סילמן: הישיבה נעולה.